text:
Ronella Tjin Asjoe-Croes: Nos meta ta atrae turistanan di calidad
Un di e puntonan cardinal den e maneho di Aruba Tourism Authority pa e aña aki y pa e añanan cu ta sigui ta pa yega mas cerca di e partnernan den diferente sector riba nos isla. Ta trahando masha di cerca cu hotelnan y esunnan cu ta organisa actividadnan pa turista pero awor a opta pa expande e comunicacion un tiki mas den otro sectornan.
“Y esaki mas ta locual ta sosodiendo e siman aki, tres sesion special den cual ATA ta dirigi su mes directamente na otro sectornan cu tambe ta traha diariamente cu turismo. Di e forma aki nos ta duna mas contenido na nos vision pa por traha mas riba hisa calidad di nos producto pa nos por atrae turistanan di calidad tambe”, asina Ronella Tjin Asjoe-Croes, C.E.O. di Aruba Tourism Authority a duna di Diamars mainta a cuminsa cu un sesion special na e sector F&B, esta restaurantnan, cafe y barnan cu ta traha directamente cu turismo, sigui den oranan di atardi pa e sector di “Retail” cu ta e diferente tiendanan. Diaranson mainta e sesionnan a continua, e biaha aki na e sector di transporte, pues car- rentals, taxi, bus, companianan di tour y mas.
“Nos a duna hopi informacion, riba e resultadonan cu turismo a produci te cu awor aki y tambe e direccion cu nos lo kier sigui cune den cuadro di nos business-plan pa e proximo 4 añanan”, segun Ronella Tjin Asjoe-Croes a splica. “Tambe nos a trece informacion padilanti di diferente tendencia den otro mercadonan y tambe kico e consumidor ta haya cu ta importante y kico estadisticonan ta bisa nos di e comportacion di e consumidornan, den termino di con nan ta gasta nan placa y unda nan ta Den esaki a splica e participantenan na e sesionnan cu cada consumidor ta bini Aruba pa diferente motibo. Por ehempel, di acuerdo cu e encuestanan haci, pa e turista Brasilero, nos isla ta score masha halto den e segmento di “shopping”, mescos ta conta pa e turista Venezolano. Ambos ta gasta mas di nan placa na haci compras ora nan ta na Aruba. Di otro banda, pa e turista Hulandes, nan ta prefera gasta mas den nan estadia y den comemento for di hotel. E turista Mericano ta gasta mas na su Asina mes tin puntonan di atencion tambe, cu ta inclui e parti di shopping y e falta di cuminda local riba e menu di restaurantnan. E tipo di retonan asina a bini padilanti durante e sesionnan den cual e participantenan a duna nan “feedback” riba con por sigui bay dilanti na un miho manera.
Loke tabata clave den tur e sesionnan, tabata e determinacion di Aruba Tourism Authority pa atrae mas turista di calidad, pues cu ta representa un entrada anual di riba 125 of te hasta 150 mil dollar. Esaki ta un grupo di turistanan “afluente” cu sin duda tin mas espacio financiero pa gasta mas ora nan ta di Ta bon pa enfatisa cu historicamente semper Aruba a traha riba e mercado aki caba, esta e turista di calidad cu un bon poder di compra, “Pero nos lo intensiva esaki mas ainda y cada un di e negoshinan cu a participa den e programa aki a mustra nan determinacion pa nos traha hunto pa logra e meta aki”, segun Ronella Tjin Asjoe-Croes a duna di conoce.
E ehecutivo di Aruba Tourism Authority a enfatisa cu ta masha necesario pa tur hende cu ta traha sea directamente of indirectamente cu turismo, pa nos traha hunto pa logra alcansa e mercado di turismo di calidad, cu ta bin Aruba pa disfruta, pa haci compras, pa come bon y pasa bon, sin tin problema pa paga. Aruba Tourism Authority lo sigui traha riba nan vision di traha mas di cerca cu tur sector den nos turismo, pa logra e vision di intensiva esfuersonan pa hisa calidad di producto Aruba y hisa e calidad di turistanan cu ta bishita nos isla.


c: text/html

text:
Charles Cooper Proyekto pa bibienda ‘Flor Tropikal’ ta bira un realidat.
Charles Cooper
Proyekto pa bibienda ‘Flor Tropikal’ ta bira un realidat.
Willemstad – Ministerio di VVRP enkabesá pa Minister Charles Cooper huntu ku Eigen Woning Plan (EWP) i Domeinbeheer ta duna inisio ofisial na e proyekto ‘Flor Tropikal’ kaminda lo konstruí mas di 149 bibienda pagabel pa e pueblo di Kòrsou den e área di Montaña Abou.
E proyekto Flor Tropikal ta karga e nòmber aki pa duna honor na flornan di Kòrsou. E kasnan den e proyekto lo karga nòmbernan manera Kibrahacha, Wayaka, Trinitaria, Faya Lobi. E proyekto lo ta repartí den 2 fase. Durante di e promé fase ta traha 81 kas den un periodo di 1 aña. Den e di dos fase, lo traha 68 kas mas.
Awe dia 1 di òktober Minister Cooper huntu ku representantenan di EWP i Domeinbeheer a pone e promé piedra pa asina den un akto simbóliko duna inisio ofisial na e konstrukshon di e promé fase di e proyekto aki. E meta di e kombenio aki, ‘Public Private Partnership’ (PPP), Gobièrnu di Kòrsou ke kumpli ku e nesesidat di pueblo di pa bibienda, kaminda e desaroyadó den e kaso aki EWP ta sòru pa e infrastruktura i traha kasnan pagabel pa nos komunidat.
Ku e tipo di proyektonan aki Gobièrnu di Kòrsou ta sòru pa desaroyá barionan di un manera mas struktura, responsabel i realisá bibienda riba riba un nivel pagabel pa nos komunidat.
Pa mas informashon tokante e proyekto aki, i aplikashon pa kas por subi riba http://www.eigenwoningplan.com

robotstxt: allowed

filter: keep


text:
KOMUNIKADO DI KUERPO POLISIAL KÒRSOU Detenshon pa violashon di Lei di Arma di Kandela
KOMUNIKADO DI KUERPO POLISIAL KÒRSOU
197 / 2017
10 yüni 2017
Detenshon pa violashon di Lei di Arma di Kandela
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djabièrnè 9 di yüni 2017, alrededor di 18.00 or, polis durante nan patruya den Koraal
Specht, a para un outo ku dos persona den dje na altura di e krusada Kaya Stila/ Kaya Gobi.
Durante kontrol polis a haña i konfiská un arma di kandela riba e okupante di e outo.
Polis a detené tantu e shofùr komo e okupante komo sospechoso pa violashon di lei di arma
di kandela. Ta trata di e hòmbernan: C.A.S.H. di 20 aña di edat i S.N.Q. di 40 aña di edat,
ámbos nasé na Kòrsou.
Kontinuando ku e investigashon e tim di Mantenshon di Órden Públiko a tene dos entrada
hudisial respektivamente na Kaya Tinashi i na Kaya Stila. Durante e investigashon den e
kasnan no a haña nada di importansia pa e investigashon.
A presentá e sospechosonan dilanti un fiskal ouksiliar, despues di interogashon e hòmber
S.N.Q. por a bai kas. Fiskal ouksiliar a ordená enkarselamentu di e sospechoso C.A.S.H.
pendiente mas investigashon.
E investigashon den e kaso aki ta kontinuá.


text:
KIKO NOS TA HASI
KIKO NOS TA HASI
Gobièrnu di Hulanda a ofresé un fiansa di ANG 170 miyon ku 0% di interes na Gobièrnu di Kòrsou, ku e ora ei a pasa e fiansa akí pa GSH.
Girobank lo paga tur su depositantenan te ku un montante maksimo di ANG 1.2 miyon. GSH, a kambio, lo kubri e pagonan akí te ku un total di ANG 170 miyon (e montante di e fiansa). E solushon akí ta duna prioridat speshal na personanan i kompanianan mas chikí, klientenan afektá dor di no tin akseso na nan fondonan na Girobank.
KIKO ESAKI TA NIFIKÁ PA KLIENTENAN DI GIROBANK
Si bo tin un fiansa na Girobank na e momentu aki, bo tin un fiansa na GSH!
Tur kondishon kontraktual pa klientenan ku un fiansa di Girobank lo keda na vigor. Instrukshonnan di pago pa bo fiansa tambe lo keda na vigor i por lo pronto no lo kambia. Tur derecho di retenshon, garantia kolateral, garantia i otro instrumentunan usá pa Girobank pa garantisá bo fiansa lo wòrdu transferí na GSH i di mes un manera lo keda bálido.
KON LO NOS HASI ESAKI
Durante di e lunanan di Mei i Yüni 2021, tur operashon di portafolio di fiansa lo wòrdu trasladá kompletamente pa GSH. Gradualmente lo bo risibí kartanan i e-mail pa mas informashon tokante bo fiansa(nan), bo account manager, i tur otro asuntunan relatá ku bo fiansa previo di Girobank.
Simplemente lo bo sigui kumpli ku e e kontrato di fiansa manera akordá ku Girobank. Nada no ta kambia. Tur kondishonnan lo keda meskos. GSH aworaki lo atministrá bo fiansa en bes di Girobank.
Na e momentu aki e instrukshonnan di pago mensual pa bo fiansa tambe lo keda na vigor ku Girobank manera kustumber. Despues di algun luna, bo lo risibí instrukshonnan di pago nobo pa ku bo fiansa nobo na GSH.
GSH tin mes un derechonan i outoridatnan ku Girobank en konekshon ku ehekushon di fiansa, rekuperashon òf garantia kolateral, findishi, i asuntunan relatá.
Si bo tin problema ku pagamentu bèk di bo fiansa nos ta sugerí bo pa traha un sita dirèkt pa medio di e boton online di sita riba e wèpsait akí.
GSH no ta garantisá niun posibilidat di bula-un-pago òf otro tipo di moratorio pa ku obligashonnan mensual. Sin embargo, nos por kambia i re-strukturá bo fiansa, si ta nesesario.


text:
Oranjestad – Mirando e caos cu tin den Gabinete Mike Eman II, Sr. Eman tin cu pidi Parlamento pa baha su gobierno y yama eleccion den cuadro di nos leynan nacional. Un Gobierno manera esun actual no tin derecho di existencia mas. Nos pueblo no por wanta mas desorden politico y trato inhumano pa falta di bon gobernacion. E Gabinete no tin un compas moral mas. Den menos di dos siman GE II ta perde dos Ministro. Esaki ta mustra claramente cu Sr. Eman no por funciona debidamente den e funcion di Prome Mandatario, consecuentemente Mike y AVP tin cu bay cas!
Masacre y mas masacre
Desde 2013 GE I a sconde e desaster pa e pueblo Arubano. A sconde e rapport di IMF pa pueblo no ripara e mal maneho desde 2009—2013. Na 2014 GE II a haya un KB di Reino Hulandes y despues un Supervision financiero (Parlamento di Aruba a ser poni un banda) imponi pa mal maneho. Minister Mike De Meza a haci un masacre cu finansa publico y hala di su bagamunderianan tin cu sali na cla ainda. Minister Juan David Irausquin no por a saca su som y a cay den e trampanan Machiavellino di Mike Eman y AVP. Niun hende riba lista berde a tribi di bay drecha e desaster di Mike De Meza y a busca un vakminister den persona di Angel Bermudez cu tampoco a resulta, ya cu el a sigui masacra e pueblo humilde enbes di crece nos economia. E deal spirito di Citgo a salba GE II su presupuesto di 2017. Medida tras di medida, cu costo di bida haltisimo a crea mas y mas incertidumbre y pobresa den e ultimo 8 añanan. Adictonan ambulante mas y mas riba caya y ta sigui crece. Miles di hende no por paga nan recibonan di awa y coriente pero tin placa si pa e di 7 Green Conference.
E drama ta sigui
Un Gobierno totalmente bruha despues cu Richard Visser a drenta y a hiba un mal maneho den salubridad publico, Lainda Westerhof a wordo cori pa falta di transparencia, Andy Lee no tawata kier ta mas den e team di Alibaba di Mike, Juan David a cobra su cheque diki diki di Overbruggingstoelage y a haya studieopdracht despues di e welga di hamber di su lider fracasa. Na final di e drama politico, Alfonso Boekhoudt a bula afor despues cu Gobierno no a sigui e proceduranan pa nombra un Gobernador nobo.
Pero e drama ta sigui: Salud publico cu problemanan serio, no tin material pa duna nos pueblo cuido medico adecuado, problemanan den educacion, deramento di Asbest na San Nicolas contra tur regla, protesta masal contra Minister di Husticia pa e criminalidad cu ta asotando nos pueblo y corupcion masal den e Ministerio di Benny Sevinger y awo e Minister di Turismo Otmar (600.000 Turista) Oduber a entrega su retiro pa falta di su lider Mike Eman kende a keda ignora e problemanan serio di nos pais y e decadencia cu nos pueblo ta pasando aden.
Sr. Mike Eman mester entrega su retiro per direct y debolbe nos pueblo su derecho di autodeterminacion.
HIT 94 FM SINTONIA NACIONAL
24 HORA E MEHOR PROGRAMACION RADIAL NA ARUB
94.1 MHZ


text:
FACT CHECK (parti dos) DI SUPUESTO PLAN DI RECONSTRUCCION DI ARUBA DESPUES DI FIRMA ACUERDO.
Den e prome parti di fact check, nos a bisa cu nos ta bay ta analisa declaracionnan di tanto sra. Croes como premier di Aruba cu a firma e acuerdo cu Hulanda y tambe e reaccion di ex-premier Mike Eman, kende ta pretende di ta salbador di nos autonomia.
Den e prome parti nos a haci un fact-check riba e declaracion di e premier di Aruba y a yega caba na 12 fact-check cu ta ilustra cu e realidad ta full otro cu loke kier laga hende kere. Den e di dos parti UPP lo sigui analisa e declaracion di Premier.
Premier a declara cu den dos ora a dicidi pa bay Hulanda, pa prome cu e Rijksministerraad tuma lugar pa haci “finetuning” y repasa algun punto di ultimo ora prome cu firma.
FACT 13: E deal tabata cla for di juli y nada no a cambia. Kico lo por tabata e motibo di viahe? Lo a suplica gobierno di Reino pa no laga su cara na berguensa door di duna detayenan di e deal. Premier como subrina di Betico Croes dfm sa cu pueblo lo keda corda cu ta su persona a traiciona e lucha pa nos autonomia y nos lucha sagrado di e derecho inalienabel di autodeterminacion.
Premier a menciona e rol irresponsabel di opositornan politico cu enbes di solidarismo y union ta prefera di nenga pa coopera, ta bay encontra tur plan di gobierno y no ta bin cu propio alternativa.
FACT 14: UPP prome cu e pandemia a propone un organo LOCAL cu mester a percura pa mara mannan di e politiconan. Pero a scohe un biaha mas pa e interes partidista y no di pueblo. No ta e mesun Premier a yama e partido di oposicion mas grandi un Univerdiad di Corupcion y cu nunca lo traha cunan?
Alabes no ta e partido di e Premier, cu no a duna sosten na e plan di UPP pa yega na un Comprimiso Nacional pa medio di un debate nacional cu tur partido y stakeholders? Awor cu baca a hoga, ta busca sosten y union, (mal)usando e pandemia como e culpabel, siendo nos tur sa cu e cuasante ta e malgobernacion y incumplimento di palabracionnan e ultimo 10 añanan, cu a pone cu Hulanda NO tin confiansa mas. Y Hulanda na su turno a abusa di e situacion sin precidencia di e COVID-19.
Premier a indica cu for di comienso di e pandemia a cuminsa diseña un Master Plan, di cual 80% tambe ta den Landenpakket, y cu esaki mester ta “alinea” cu e COHO, esta tur dos mester ta completa otro. Y cu lo institui un instancia local cu lo guia y monitorea e Landenpakket.
FACT 15: E pandemia a cuminsa na maart y prome cu esey caba Hulanda tabata bati na porta di Aruba pa bin cu cambio y reforma sino lo bin un “aanwijzing”. Pues e mal maña di e gobierno anterior a continua door di e gobierno actual.
FACT 16: Nos tur sa cu ora e 3 musketiernan den COHO cuminsa "zwaai de scepter ", ta nan punto di salida loke lo conta y no e Master Plan.
FACT 17: Ta introduci otro departamento cu basicamente lo no tin un funcion, pasobra COHO lo ta esun cu ta dicidi desde Den Haag. Pakico no un departamento di gobierno mes, cu lo por haci e trabou aki, si realmente esaki ta necesario?
Mas peculiar ta bira e declaracion di Premier ora ta elabora riba e 5 proyecto cu un grupo di experto local a haya importante pa acelera un desaroyo economico, esta *Reforma mercado laboral; *Eliminacion di redtape/burocracia; *Reforma fiscal; *Digitalisacion di gobierno; y *Amplia/reforsa e posibilidad pa traha ley.
FACT 18: E iniciativa ta mustra masha bunita mes. Comercio lo haya un boost, pero kico esaki lo nifica pa e pueblo cu den su gran mayoria of no tin trabou awor of tin di sobrevivi cu un minimumloon? Nan lo tin placa pa por sigui inverti den nos economia, ora Aruba bira mas caro, pa motibo di introducion di un BTW di 15% y aumento di e prima di AZV y reducion di e pakete di cuido. Kico lo bay ta e balor agrega di e Master Plan si Aruba lo mester bay na prome instancia cuminsa reduci gasto door di probablemente kita ambtenaar, hisa edad di pensioen y cambia nos florin den dolar. Aruba por siña di e efecto cu e medidanan Hulandes tin riba Boneiro.
Pa termina cu masha palabra bunita Premier ta trata na tapa e traicion cu su gobierno a ehecuta y manera di custumber ta tira culpa riba tur esnan cu lo por tin otro opinion.
FACT 19: E motibo ta logico. A bisa prome cu eleccion cu tin un solucion pa e megadebe SIN cu mester tuma ningun medida. Te hasta a bisa tambe cu lo baha edad di pensioen. Pero den casi 3 aña di gobernacion a logra beneficia un grupo previlegia di e partidonan na mando so. A cera wowo pa corupcion di dia cla y a keda manipula cu cifra y sigui aumenta e gastonan di personal den gobierno. Na final a bende nos autonomia y a elimina e oportunidad pa nos mes dicidi riba nos futuro, pasobra ta COHO lo dicidi kico lo bay pasa aki na Aruba den e siguiente 7 aña por lo menos.
Pa tapa su berguensa, Premier a haci uso di e mesun tactica di Mike Eman, kenda a bay sinta bou palo rondona pa su fanaticonan. Premier a orkestra un bonbini na Cocolishi, despues di a regresa for di Hulanda y a manda su "spindoctors" pa trata di bende e traicion.
Den un siguiente articulo UPP lo bin riba interview di e otro ex-premier cu ta e "grondlegg


text:
pan american games
-
Lima2019
Delegacion di Aruba a disfruta di Ceremonia di Clausura
Delegacion di Aruba a disfruta di e Ceremonia di Clausura Lima 2019 Pa hopi di nos atletanan tabata e prome…Read More »
-
Lima2019
Weganan Panamericano a jega su final
E Weganan Panamericano Lima 2019 a yega su final cu Aruba marcando historia cu nos prome medaya di e weganan.…Read More »
-
Lima2019
Jolando elimina den prome rond
Karateka Jolando Lindelauf ta keda elimina den e prome rond di e Weganan Panamericano Lima 2019. E ultimo atleta representando…Read More »
-
Lima2019
Hillard no ta logra termina su careda
Un fayo na su bicicleta a pone cu Hillard Cijntje no a logra caba su careda di Ruta den e…Read More »
-
Lima2019
Patrick a debuta den gran forma na Lima
Landado Patrick Groters e debuta den gran forma den e Panam Games Lima 2019. Cu dos final A, un B…Read More »
-
Lima2019
Patrick ta keda na di 8 lugar
Patrick Groters ta keda na di 8 lugar den e 200IM na Lima, Peru E hoben Groters a clasifica pa…Read More »
-
Lima2019
Ciclista Lisa Grootheusheidkamp ta core ruta
Lisa Grootheusheidkamp ta sali nr 24 den e ciclismo di ruta Awe mainta a tuma lugar e Ciclismo di ruta…Read More »
-
Lima2019
Tijn ta conta di con e la sinti pa representa Aruba
Laser Standard ta un di e disciplina nan cu tin den e deporte di Vela y den esaki nos tabata…Read More »
-
Lima2019
Un splicacion di e deporte RS:X
Un splicacion cortico di e deporte di nos medayista Panamericano Mack van den Eerenbeemt cu ta practica e deporte di…Read More »
-
Lima2019
Ally contento di su presentacion na Lima
Landado Allyson Ponson a competi pa di ultimo biaha na Lima, Peru den e 50m free. Aki Ally cu a…Read More »


text:
KRALENDIJK – Diputado Elvis Tjin Asjoe tabata invitado den e programa radial di Radio Live 99.9 FM yamá ‘Brunch99’, i a papia riba diferente tópiko di aktualidat. “Mi ta hopi kontentu ku e inisiativa ta sali di trahadónan di BOPEC ku ta buskando solushon. Tin sosten di Hulanda pa yuda den e asuntu di ‘BOPEC’. Tin ‘bestuursakoord’ i tin 11 punto di prioridat aden, pues ta diferente kos ta den desaroyo. Hopi kos ta bai atendé pa haña mas sèn den kaha di gobièrnu. Nos tin atenshon pa nos mes hendenan ta den e funshon ku awor ta okupá pa otronan. Nada kontra e estranhero, sinembargo e Boneriano tin e promé opshon. Otro kos ta ku tin hopi sèn riba kaya i mester atendé esaki, ”diputado Tjin Asjoe a menshoná.
“Tokante e asuntu di un karta di trahadónan di Bonaire Laboratorium (BonLab). E asuntu di amigu i kompinchi no ta kuadra. Ora ta trata asuntu nan di hende, kisas sospecho di a kometé algu inkorekto, mester hasié ku koutela. Awe ta Yonchi mayan por ta un otro famia i mester bai trankil. Ta hasiendo un investigashon pa eliminá BHM. Nos no a kore ku Ben, ta e mes a bai. Mi ta un mandatario ku eskrupulo, kontrali na loke nan ta menshoná. Hopi kos ta andando. Ami i Ben ta amigu i mi ta bai top’é na su kas pa papia sin ningun problema. No a nombra e hendenan pasobra e kos tabata den proseso. No pasobra Ben a bisa un persona ta bon, ta nombr’é. Tur kos ta bai paso pa paso. Na ‘BIA’ nos ta atendiendo un ke otro, i a papia di e produkto lokal ku mester keda. E kos mester keda lokal i no manera otro islanan. ‘Blue destinashon’ tin ku keda na aeropuerto. E turista ta bin Boneiru pasobra Boneiru ta diferente, sino e ta bai un otro lugá, ”diputado a menshoná tokante aeropuerto.
Nos komo MPB i UPB ta den bon harmonia i ta den kombersashon pa kosnan kana bon huntu ku Hulanda. Nos tin bon relashon ku Hulanda pa un mihó Boneiru. Boneiru a haña 9 mion pa atendé ku kamindanan i poko poko ta hasiendo trabounan pa drecha diferente kaminda, ta entre otro loke diputado Tjin Asjoe a menshoná awe mainta na Radio Live99.9 FM.
Pa bolbe skucha e programa, klik aki:
Programa Brunch 99 #19/6/2020
Programa Brunch 99 #19/6/2020Posted by Live99FM Bonaire on Friday, 19 June 2020


text:
E siguiente encuesta ta distingui diferente liña di pensamento di kere of no kere den existencia di un (of mas) dios.
Significacion di e posibel contestanan:
- Segun religion: bo ta kere den existencia di un (of mas) Dios segun un religion comun. Bo ta indentifica bo mes sea como Cristian, Hindu, Hudui, Indigeno, Moslim, Rastafarian, Scientologist, Sij, of otro religion comun cu ta carga e pensamento di un of mas Dios.
- Bo ta kere den existencia di un (of mas) dios, pero no segun un religion existente.
- Ateista: bo no ta kere den existencia di dios.
- Agnostico: bo no sa si dios ta existi of no, y bo no ta kere cu nos como ser humano por sa si un (of mas) dios ta existi.
- Apateista: bo no ta interesa den un posibel existencia di dios.
- Por ultimo tin un opcion pa si bo no sa (ainda) kico pa pensa tocante e existencia di dios.
*E encuesta ta sera. Resultado:
Cua opcion ta describi bo pensamento tocante existencia di dios?
-
Mi ta kere den existencia di un (of mas) dios segun un religion comun (Religioso)54.62%
-
Mi ta kere den existencia di un (of mas) dios, pero no segun un religion existente25.21%
-
Mi no ta kere den existencia di dios (Ateista)14.29%
-
Mi ta kere cu existencia di dios ta algo desconoci oa hende (Agnostico)4.2%
-
Mi no ta interesa den un posibel existencia di dios (Apateista)0.84%
-
Mi no sa (ainda) kico pa pensa tocante existencia di dios0.84%


text:
CrossFit for the Roses un reto nobo
KOMUNIKADO DI PRENSA
Dia 27 di yanüari 2020
WILLEMSTAD – CrossFit ta un aktividat deportivo nobo – un método intensivo di entrenamentu pa atleta ku ta aktivo riba diferente tereno i ku ta hasi esaki pa drecha nan abilidatnan físiko pa loke ta forsa, rapides i agilidat. Un benefisio adishonal ta ku asina nan ta drecha nan kondishon, nan ta fet, nan ta pèrdè peso i nan kurpa ta lusi mas. Na Kòrsou tambe mas i mas hende ta praktiká esaki, pero hustamente pa su intensidat ta nesesario pa prepará i éntrená bon. Pa e mesun motibu aki en todo kaso no ta pèrmití pa esnan bou di 14 aña partisipá na CrossFit.
A agregá CrossFit na e programa di e di-16 Ride, Sail, Swim & Walk for the Roses. E kompetensia di CrossFit ta tuma lugá djadumingu 2 di febrüari for di 8 or di mainta na e playa di Mambo Beach/BLVD.
Meskos ku tabata e kaso ku e kompetensia di Spynergy den pasado, en prinsipio ta kompanianan ta partisipá na CrossFit for the Roses, pero gruponan ku partisipantenan individual tambe por partisipá. Importante ta pa nan yena e formulario di partisipashon, manera esun ku CrossFit Willemstad ya a manda pa un grupo selektá di empresa. E idea ta pa e formularionan yega serka Jean-Jamil Rojer na e direkshon di mail [email protected] E kordinadó aki di e elemento aki por duna tambe informashon adishonal na otro interesadonan.
Kima kaloria
Kada tim ta konsistí di minimalmente 5 i maksimalmente 8 atleta. Un workout ta dura 1 ora, loke ta nifiká ku mester hasi eherisisio sin stòp un ora largu. Tur empresa lo hasi bon pa nan tin sufisiente deportista kla pa por yena e ora ei i ku por keda den moveshon tur e tempu ei.
Kiko e atletanan ta hasi e dia ei? Durante e WOD (work-out of the day) di 1 ora e deportistanan ta ehekutá un kantidat di ehersisio, manera rema, kore baiskel, burpees, box jump over, ehersisio di KB, ehersisio di plate i ehersisio di medicine ball. E ganadónan di e ehersisionan intensivo aki ta e deportistanan di un tim ku huntu a kima mas tantu kaloria durante esun ora ei. Aparte ku e partisipantenan ta paga un sierto suma pa partisipá, e intenshon ta tambe pa nan yuda kontribuí na plaka a base di e kantidat di kalorianan ku nan a kima. No mester lubidá ku henter e pensamentu tras di Ride for the Roses, i CrossFit for the Roses pues tambe, ta pa generá fondo na fabor di e lucha kontinuo kontra kanser i pa tratamentu di pashènt di kanser i nan famianan.
Crossfit for the Roses no ta meramente un reto deportivo; e ta un reto tambe pa e organisadónan di e elemento spesífiko aki pa nan purba haña e mihó fórmula posibel pa e komperensia aki.


text:
Caso IBIS ta den Hoge Beroep
X Minister di AVP cu a campaña cu Mike Eman na 2021 ta den corte e siman aki pa corupcion
Parlamentario Endy Croes ta splika cu ta prohibi pa lubida e fechorianan di AVP bou liderazgo di Mike Eman cual a tuma lugar entre 2010-2017. Otro x minister di AVP e siman aki ta den corte pa purba su di dos biaha pa scapa of baha su castigo. Manera ta conosi cu Paul Croes x minister di AVP y intimo amigo di Mike Eman a ricibi un castigo di 4 aña di prison mas 10 aña cu e no por sirbi Aruba den ningun funcion publico. Tur esaki paso Paul a wordo haña culpabel di bagamunderia , fraude y corupcion y tin un veredicto di Hues den eerste aanleg. Riba e sentencia aki tanto Paul Croes a apela pero alaves Ministerio Publico tambe a apela riba cierto fasenan di e veredicto aki. Desde februari 2019 a dura casi un aña y mei pa e caso aki presenta bek dilanti mesa berde pa asina (3) hues den Hoge Beroep repasa ful e caso aki scucha abogadonan, scucha fiscal di ministerio publico y hasta scucha esnan cu ya caba ta condena pa asina dicta dentro di 21 dia un sentencia nobo. Sea e condena ta keda mescos, sea e condena por aumenta o sea e condena por baha. Cu e conosemento cu nos tin riba e caso aki nunka pero nunka Paul Croes x minister di AVP por sali liber pero nos ta laga esaki den man di e (3) Huesnan pa huzga y duna e veredicto final.
/// Paul Croes a wordo condena den promer instancia hopi pisa:
E caso IBIS cu e sospechoso mayor Paul Croes x minister di AVP a tuma lugar na Januari 2019. Desde Maart 2017 ministerio publico, landsrecherche , RST, FIOT entre otro a drenta cas di Paul Croes momento cu e tabata minister di AVP den pleno poder. Na Augustus 2017 esta 5 luna despues y net 1 luna promer cu elecion autoridad a bolbe drenta cas di Paul Croes y a detene pa alrededor 90 dia. Investigacion pisa a conclui na masha hopi prueba con Paul na un manera di “gangster” a la mafia tabata mal usa su poder. Paul Croes y su oficina tabata cobra masha hopi plaka na un forma structural pa duna permiso. A haña hasta un schrift cuanto plaka Paul tabata ricibi pa cada permiso y con esakinan tabata wordo reparti. Paul y su chauffeur tabata shop na chinesnan tumando hopi bebida pornada a cambio di procesa permiso. Pues un practika masha mahos lokual e requisitor di Fiscal y Ministerio Publico tin poni den nan documentacion cu acusacionnan. Pues nos ta solamente ripiti lokual nos a lesa. Tur esakinan ta publico. Asina tin masha hopi actonan cu un hende decente y normal na su sano huicio nunka lo hasi. Pero de appel valt niet ver van de boom. Por mira otro casonan di corupcion manera caso Avestruz di Benny Sevinger y caso “wasmachine” di Mike Eman kende a ricibi sumanan di 50 mil dollar di mafiosonan cu a wordo condena na merca. Durante elecion 2021 recien por a tuma nota con publicamente Paul Croes kende tin condena di 4 aña di prison tabata campaña abiertamente hunto cu Mike Eman y pa Mike Eman esaki ta masha normal. Pues esaki ta e famia grandi di AVP y den nan “Statuut” di partido probablemente e palabranan criminal-fraude-corupcion-bandido y mafioso mester ta aparese pa nan ta actua asina normal y hasta pone sospechosonan riba lista y grita pa vota pa nan. Que vadis Aruba. Nos tin trabounan duro nos dilanti pa cambia mentalidad di nos pueblo. Reboot and Reset y core cu AVP pa semper pa e lugar aki por drecha.


text:
ORANJESTAD – Entre e luganan cu Prome Minister Mike Eman a bishita diaranson, durante su presencia breve na St. Maarten, ta un bario caminda hopi famia Arubiano ta residencia. Aki el a mira con nan a perde nan cas y e situacion devastador. “Mi ta hopi conmovi,” asina e mandatario a bisa. “Loke nos a mira di prome instante, di por organisa pa e famia di esnan cu a wordo afecta pa bay Aruba y cabes di famia por keda y reconstrui, a cuminsa caba.”
Dennis Hillisson, por ehempel, su casa ta Arubiano y hunto cu nan yiu a sali antayera den e buelo cu Minister Mike de Meza a yega y bay cu hopi hende bek Aruba. Dennis ta conta cu awo por sigui traha sin preocupa pa nan salud. Famia Bosch ta cla pa ricibi nan aki na Aruba. Cu 40 aña cu e tin ta biba na St. Maarten, Dennis a conta cu esaki ta e di 6 horcan cu e ta pasa aden, pero sigur esun pio. El a pasa den Louis cu tabata categoria 4 y Gonzalo dos aña pasa a zink su cas flotante, pero asina mes ta sigui traha.
Nan tin un restaurant riba e strip cu a logra habri bek, y aunke no tin cuminda pa ofrece, e anochi prome a ricibi 60 persona buscando algo pa bebe. E cas cu nan ta huur a perde parti di su dak y e awa cu a drenta a muha tur cos. “Nos ta purba reconstrui mas lihe posibel paso ta unico manera pa sobrevivi. Bo tin cu sigui bay. Awo cu mi sa cu mi yiu y casa ta na Aruba safe y mi otro yiunan ta na Corsou, mi ta sigui traha pa reconstrui. Na momento cu cosnan ta canando bon nos por bin Aruba bek, pero aworaki St. Maarten mester di nos.”
Otro habitante cu Premier Eman a topa ta Sr. Martinus kende a expresa na prome luga cu “mi ta hopi orguyoso di wak Prome Minister den nos bario cu ta nos oficial cu a manda avion pa recoge nos yiu cu nos señoranan; kita e preocupacion y no stroba y nos sa sigur cu nos isla ta cuida nos famia y nos ta pone man hunto pa reconstrui.” Nan ta cinco ruman cu a perde casi tur cos, menos nan bida, manera e mes a bisa. Hunto cu primonan ta haciendo limpi e restaurant y Bed & Breakfast cu nan tabatin.
El a bisa conta tambe cu nan bario ta uno cu tin hopi negoshi pasobra Phillipsburg ta cera 6’or, pero esaki ta e mainstrip di St. Maarten pasobra nan ta habri 24 ora pa dia. Hopi negoshi a wordo destrui akinan. “Nos ta contento cu Prome Minister a bin y wak e daño cu nos a haya akinan, pero nos ta fuerte…nos ta Arubiano, di Companashi. Nos ta aprecia tur apoyo cu nos por haya y nos ta sigui lucha. Nos ta uni cu otro y yuda otro; ta asina nos tin cu sigui.”
Ciudadano Peterson a haci eco di e pensamento ey: “Nos tin cu sigui biba, no por laga un horcan domina nos bida asina. Nos tin un futuro, nos tin yiu y nietonan. Nos a manda un parti di nos famia ya caba Aruba,” el a bisa mientras a stop un rato di pidi e zinknan bieu pa nan no ta un peliger. Herida na tres ribchi y su riñon paso el a cay for di dak, e no ta stop. E ta biba na St. Maarten ya pa 30 aña di tempo cu Lago a cera. Apesar cu tin tur su famia na Aruba ainda, e ta wak isla ariba como e cas cu e no ta bandona. “Si nos tin cu pasa aden atrobe, nos ta pasa aden atrobe, pero nos ta bay sigui lucha.”
Su propiedad ta herencia di famia. Na 95 a perde un parti, pero e biaha aki si a perde tur cos, segun e ta conta. “Bo por wak cu no ta nos so, ta henter St. Maarten a wordo destrui e biaha aki. E cos aki tabata algo masha mahos. Mi ta spera cu algo asina no pasa ni cerca di Aruba.” Nan tabata prepara paso St. Maarten ta den zona di horcan, pero asina mes, ni maske ken bo ta, bo ta haya sla y nos ta pone sufrimento un banda y nos ta sigui padilanti cu ayudo di ken cu kier yuda, nos pero nos ta sigui.”
Eman a bisa ta hopi contento di mira cu e esfuersonan di Aruba ta afecta positivamente famianan di Arubiano haciendo uso di e vuelonan cu a institui. “Nos trabou ta pa colecta mas informacion, bay bek Aruba y sigui traha pa trece mas alivio pa St. Maarten. Un bes mas, e trabou ta hopi. E cantidad di hende cu ta bay perde trabou, e retonan social y economico; pesey cualkier ayudo ta hopi importante,” asina Premier Eman a finalisa bisando.


text:
DIA NASHONAL DI ORASHON DEN SIGNO DI CORONA
GOBIÈRNU DI BONEIRU·FRIDAY, MARCH 27, 2020·1 MINUTE
Riba djadumingu 29 di mart diferente misa ta para ketu na e konsekuensianan di e vírùs di corona durante un dia nashonal di orashon. Pa och’or di mainta gezaghebber Edison Rijna lo hasi un yamada riba tur kreyente pa bai den orashon riba e dia aki. Por mira e yamada aki ‘live’ na Nos TV. Despues di esei pastornan di iglesia katóliko, iglesia protestant, atventistanan, iglesia pentekostal i iglesia evangéliko ta bai den orashon na Trans World Radio. Por sigui e sirbishi di orashon na diferente emisora di radio. Durante e dia nashonal di orashon ta pidi tur kreyente pa resa henter dia pa tur bruder, zùster, dòkter i dunadó di ayudo den kuido. Ta pidi kreyentenan tambe pa resa pa salú di tur hende grandi, tur hende ku ta malu i tur mucha. E iglesianan ta pidi kreyentenan pa resa pa tur empresa, doño di trabou i empleado ku a keda afektá pa e situashon rònt di vírùs di corona.
KOMPARTI E NOTISIA AKI VIA / Share the news
Like this:
Like Loading...
Related


text:
KRALENDIJK – Hende ku ta traha na e kompania di almasenahe di zeta Bopec na Boneiru tin miedu di pèrdè nan trabou. Riba 20 di mart kreditor Refineria di Kòrsou (RDK) a pone beslag riba e instalashonnan di Bopec pasobra e doño, gigante di zeta venesolano PdVSA, ainda debe nan sèn.
Aktualmente kasi no tin aktividat na Bopec ni no tin entrada tampoko. No a bisa e kolaboradónan na Boneiru nada tokante kiko ta bai pasa awor ku nan kompania i nan ta fadá di e insiguridat. “Nada no ta abierto”, I.B. ta bisa, e ta sup-kontratista na Bopec. “Nos no sa kon ta pará ku nos.”
E direktor di RDK, Marcelino de Lanoy ta bisa ku ta tene kuenta ku e interes di e personal di Bopec. Pero no ta papia tokante kon ni kiko.
No tin klaridat
“E tempunan aki ta insigur. Mi ta keda positivo. Ainda mi tin speransa ku tur kos lo bira bon na Bopec. T’aki mi ta gana mi pan porfin”. Johnny Vlijt ku ta traha pa su mes ta bisa. “Por ripará e sintimentu di insiguridat seka tur hende. Mi ta trata di motivá mi koleganan pa keda positivo.
Pa keda papia ku otro ta importante, pero ta nèt esaki parse ta un problema. E kolaboradónan tin hopi pregunta. Nan ta teme ku aworó na a pèrdè nan trabou i nan entrada. E tenshon ta subi bira haltu.
“Mi ta pèrdè konfiansa ku e loke ta pasando”, un otro trahadó ku ta preferá di keda anónimo* ta bisa, “no tin klaridat. I no tin konfiansa tampoko. E sindikato i e direktiva no ta duna basta informashon. Mi tin e sintimentu ku BPWU (e sindikato di e personal) i PdVSA na Venezuela ta pará huntu na mésun banda die problema. Nan no ta konta henter e bèrdat.
E bòntnan
Junny Pourier di BPWU sa kiko ta biba bou di e personal. “E kolaboradónan ke informashon pero esaki no tin. Nos tin dos aña kaba ta tende e mésun promesa di Venezuela ku tur kos ta bou di kòntròl i ku nan lo manda e sèn pa Bopec. Te awe no a manda sèn. Aparentemente tin sèn pa e tres lunanan binidero pero loke lo pasa despues nos no sa.”
Gerald Bernabela di Fedebon ta komprondé ku e kolaboradónan ta hartá di e situashon. Fedebon ta e sindikato di e personal di staf di Bopec. “Ta un situashon difísil. PdVSA ta garantisá e salario di e personal, pero pa kuantu tempu?”
Segun Bernabela ta negoshá ku tur partido envolví. Fedebon a traha un plan di enfoke. “Aktualmente mi no por bisa mas di e plan. Pero un kos ta sigur. Mester bini un solushon sino Boneiru ta hañ’é den un krísis. Tin mas ku shen famia ta dependé di Bopec.”
Fedebon i BPWU a firma un akuerdo pa huntu lucha pa e interes di e kolaboradónan. E direktiva di Bopec ainda no a bisa nada tokante di e situashon.
(*) E nòmber di e persona aki ta konosí seka redakshon.


text:
Geplaatst op 17 maart 2021 di door Ministerie van Economische Ontwikkeling
WILLEMSTAD – Djaluna, dia 15 di mart, a tuma lugá lansamentu ofisial di ‘Curaçao Export Council’ (CEC). ‘Curacao Export Council’ ta e struktura ku próksimamente ta bai karga desaroyo i implementashon di e Strategia Nashonal di Eksportashon di Kòrsou, pero tambe ta traha riba kompetitividat, mehorashon di e klima di invershon i e klima empresarial na Kòrsou. Minister Steven Martina, komo presidente di ‘Curaçao Export Council’, a dirigí e reunion di dia 15 di mart último kaminda e lansamentu a tuma lugá. E reunion akí a konta ku partisipashon di funshonarionan di ‘International Trade Centre’ (ITC) for di Ginebra, Suisa i representantenan di tantu sektor públiko komo sektor privá di Kòrsou. Konsiderando e oumento di kasonan di COVID-19 na Kòrsou durante e último dianan, MEO a opta pa tene e lansamentu akí di un forma virtual.
E ‘Curaçao Export Council’ a keda instituí komo un kuerpo di maneho pa guia den implementashon di e Strategia Nashonal di Eksportashon i tambe di un forma kolektivo i inklusivo traha riba mehorá kompetitividat i guia e reformanan ku ainda tin ku tuma lugá den e kuadro akÍ. ‘Curaçao Export Council’ ta un di e akshonnan konkreto ku a resultá for di e ‘Strategic Trade Development Roadmap’ ku a keda aprobá pa Konseho di Minister dia 22 di aprel 2020 i ku aktualmente ta den pleno implementashon.
“E ‘Curacao Export Council’ no ta un “talk shop”, pero el lo ta un organisashon ku ta konstantemente den akshon pa por logra e metanan proponé den e Strategia Nashonal di Eksportashon”, Minister di Desaroyo Ekonómiko Dr. Steven Martina a indiká.
‘Curacao Export Council’ ta konsistí di un ‘steering committee‘ ku na e momentu akí ta e diferente ministernan huntu ku nan respektivo ministerionan. Minister di Desaroyo Ekonómiko ta presidente di e ‘Curaçao Export Council’. Ademas tin un sekretariado ku ta konsistí di funshonarionan di e Sektor di Relashonnan Ekonómiko Internashonal di MEO fortifiká ku funshonarionan di e otro sektornan di MEO, pero tambe representantenan di CTB, KvK i Cinex.
Huntu ku e lansamentu di e ‘Curaçao Export Council’, algun akshon konkreto tambe a keda disidí na final di e reunion di djaluna último. E akshonnan akí na nan turno lo mehorá e kompetitividat i fasilitá hasimentu di negoshi na Kòrsou.
E promé temanan ku ‘Curaçao Export Council’ ta bai atendé i solushoná ta
habrimentu di un kuenta bankario;
pèrmitnan di trabou pa ekspertonan;
e-payments pa stimulá e-commerce;
registrashon di empresa;
kostonan di elektrisidat;
kosto i kalidat di Internet;
kolekshon di data i;
propiedat intelektual di empresanan.
‘Curaçao Export Council’ su enfoke ta pa sigui traha riba mehorashon di e ambiente pa hasi negoshi na Kòrsou. Den kuadro di esaki, MEO lo sigui stimulá mas partisipashon di sektor públiko, privá i tambe di komunidat!


text:
ORANJESTAD – Parlamento den un reunion solemne diamars ultimo a tuma despedida di sr. Freddis Refunjol. Lider di fraccion di MEP, Evelyn Wever-Croes, a duna un discurso na e ocasion ey cu a toca hopi curason.
“Den nomber di pueblo di Aruba en general, di e famia di Movimiento Electoral di Pueblo en especial y muy en especial den nomber di e pueblo di Savaneta, mi ta gradisi y felicita sr. Refunjol pa e forma digno y excelente cu el’a ehecuta e cargo di Gobernador.
Un carera sirbiendo comunidad di Aruba, cu a cuminsa desde su entrada den mundo di enseñansa algun aña pasa, sigui pa su entrada den politica na aña 1983, cu a permiti’e ocupa varios funccion, den Parlamento di Aruba y den Gobierno di Aruba. Tambe atravez di deporte el’a sirbi comunidad, den su tempo liber, practicando deporte, y tambe yudando y guiando hobennan den deporte, siendo asina un ‘role model’ pa nan.
12 aña y 8 luna pasa sr. Refunjol a wordo proponi pa sr. Nelson Oduber, prome minister e tempo ey, como candidato di Gobierno di Aruba pa Gobernador. Algo sigur historico mirando cu sr. Refunjol tabata den e mundo politico. Sinembargo, debi na e persona di sr. Refunjol, un hende di tur hende, un hende di integridad intachable, y un Arubiano di curason, e proposicion aki a wordo carga pa tur partidonan politico di Aruba, y a wordo acepta pa e tempo ey, Reina Beatrix como e representante di Reino na Aruba y esey ta algo hopi grandi.
E forma con sr. Refunjol a desplega su cargo di Gobernador tabata un forma digno y excelente. Tur hende ta pasa, durante su carera, den momentonan bon, bunita y momentonan menos bon, bunita; y ta e forma con bo ta reacciona ta defini bo, como ser humano y como profesional, como representante di Reino aki na Aruba. Indudablemente e momento cu a defini e carera di sr. Refunjol, tabata na momento cu e mester a atende cu e crisis den Reino na juli 2014, cu a desemboca den e Koninklijk Besluit, y mes momento atende cu e crisis nacional cu e welga di hamber y protesta di manifestantenan rabia dilanti di su oficina. Na e momentonan ey sr. Refunjol a demostra grandesa y clase, y a ehecuta su responsablidadnan cu dignidad di cual awe henter Aruba ta hopi orguyoso di dje.
Esaki ta locual ta defini sr. Refunjol su trayectoria como Gobernador, y tambe su legado. Sr. Refunjol a sa di conberti un carera politico, culmina cu e trayectoria como Gobernador, den algo hopi bunita. Esaki ta e legacy di sr. Refunjol, y ta un inspiracion pa mi persona, y pa mas politico.
Mi ta gradisi tambe sra. Refunjol, y famia pa e permiti sr. Refunjol dedica su bida na sirbi nos comunidad. E respet y aprecio cu tin den henter nos comunidad pa sr. refunjol y su famia, sigur ta algo di ta hopi orguyoso di dje. Cu Dios bendicion’e y su famia den futuro”, tabata palabranan di sra. Evelyn Wever-Croes, lider di MEP.
- Pueblo Ta Papia ta start dia 3 di Januarie 2016.
- Scucha pueblo duna su opinion-Tur dia for di dialuna pa diabierna for di 1.30 – 3.00 P.M.
- Atravez di Hit 94 y Cyber Fm Boneiro.
- Pueblo Ta Papia e Programa di puebo.


text:
KRALENDIJK – Den Konsulta Sektorial entre e negoshadó di dunadó di trabou di Ministerio di Asuntu Interno i Relashon den Reino (BZK) i e vários sindikatonan, a palabrá riba djaweps 31 di òktober ku e ‘bono’ di fin di aña pa e empleadonan públiko di Rijksdienst Caribisch Nederland (RCN) lo bira un 13º luna (‘13e maand’). Esaki tabata un deseo importante di e sindikatonan.
E logro aki lo konta pa tur trahadó di RCN, esta Rijksdienst Caribisch Nederland. Tantu pa esnan ku ta miembro di e sindikatonan komo esnan ku no ta miembro. Ta spera ku e logro aki por insentivá esnan ku no ta miembro ainda pa afiliá nan mes i demonstrá solidaridat pa ku esnan ku pa años ta paga kontribushon pa asina nan tin un representashon serka dunadó di trabou. Ora abo ku no ta miembro tambe kobra e “dertiende maand” sa ku esaki ta resultado di esfuerso di e lidernan sindikal sostené pa tur esnan ku ta miembro di e sindikatonan. USIBO sa ku tin mas desaroyo na kaminda pa loke ta trata derechonan di trahadónan na RCN, pero tambe pa esnan di OLB i e otro institutonan ku ta “trendvolgers”. Serka esakinan tambe e logro aki lo konta pa tantu miembro komo no miembro.


text: Cas di Cultura su incubador di talento INCBTR ta presente diabierna 17 di september pa 7PM su Showcase Hubenil, estrenando e gruponan Muchanan Sabi, Harmonix, Creative Arts Aruba y alumnonan creativo di Andreea Kock, den e ramonan di canto, baile, actuacion, filmacion y arte visual. Publico por spera di mira mucha y hoben den accion demostrando nan talentonan y tambe e proceso cu nan a pasa aden pa siña locual nan awe nan ta demostra. Lidernan di e gruponan menciona ta Edselyn Figaroa, Reno Steba, Charles Croes, Gloria Bryce, Daylan Krozendijk y Andreea Kock. Sea bon bini y disfruta di muchanan talentoso di Aruba. Carchi na prijs di famia ta obtenibel unicamente na porta, pa mas informacion por yama 582-1010 of wak Cas di Cultura su pagina di Facebook.


text:
Den e programa aki nos ta mira e parti ofishal di e apertura di ofisina di turismo di Boneiru na Aruba. Tambe e diferente diskursonan di mandatario nan tantu di Boneiru i Aruba. Por mira entre otro Sra. Marelva Pourier komo diputado di turismo i tambe Sr. Nikki Tromp (q.e.p.d) komo direktor interino di turismo den e tempu ei.
Produkshon: Fundashon Históriko Kultural Boneriano
Durashon: 21 minüt
Fuhikubo ta presentá: apetura ofisina di turismo na Aruba
Den e programa aki nos ta mira e parti ofishal di e apertura di ofisina di turismo di Boneiru na Aruba. Tambe e diferente diskursonan di mandatario nan tantu di Boneiru i Aruba. Por mira entre otro Sra. Marelva Pourier komo diputado di turismo i tambe Sr. Nikki Tromp (q.e.p.d) komo direktor interino di turismo den e tempu ei.


text:
Diamars 26 di Juni 2018 a tuma lugar den CDGT na Dakota e di tres y ultimo wega di e playoff final di Aruba su Futbol Division uno , despues cu den e prome dos wega nan a keda den un empate di 1-1 y despues 0-0.
Analisando e prome 45 ‘ nan di wega e equipo di Brazil jrs a bin awe dicidido pa bai cas como Campeon. Un wega caminda nan tabata crea hopi espacio y tambe peliger dilanti di e arco di nan contricante. Tempran na di 9′ di wega Owen van der Wijne #9 ta habri e marcador pa Brazil jrs bai ariba 1-0. Despues di aki nan e hungador #19 Samson Occean riba un hugada bruto ta dal e defensa di United cu un elleboog den su cara , caminda cu refree ta saca kaarchi corra direct pa asina e wordo expulsa for di wega. Brazil jrs cu un homber menos no a basila y a sigui ataka creando diferente oportunidad , pero tabata Yrving Tromp e keeper di United cu a trece salbacion na diferente biaha. Despues refree ta señala final di e prome 45’ nan di wega cu Brazil jrs ariba 1-0.
Den e di dos parti di wega Brazil jrs ta sigui ataka caminda cu e defensa di United a sa di kibra tur peliger di gol. United tambe a crea algun oportunidad pero Brazil Jrs su defensa tambe tabata funciona debidamente y tabata rechasa tur bala dilanti di nan arco. Den un atake di Brazil jrs Randolph Werleman #5 ta ricibi e bala y ta manda un fusil den e skina banda drechi di e keeper caminda tabata imposibel pa por a saca e bala pa Brazil jrs bai ariba 2-0 na di 73′ di wega. Despues di aki nan e hungador #4 J William di United den un wega bruto ta faulia un hungador di Brazil jrs y ta ricibi su segundo kaarchi geel y despues e corra y ta wordo expulsa for di wega.
Final di e wega caminda cu Brazil jrs ta bira Campeon ganando e wega cu e score di 2-0 y asina tambe wordo promovi pa e Division di mas halto di Aruba su Futbol pa e proximo temporada 2018-2019.
E wega a wordo dirigi como arbitro Principal L Bedoya asisti pa R Dirksz y J Boekhoudt y na mesa D Christiaans,
Maximo goleador di e campeonato a resulta Owen van der Wijne di Brazil jrs, Resultadonan a keda Campeon Brazil jrs ,Sub Campeon United, 3er Lugar FC Porto y na di 4to lugar RCS.
Vision Images kier a desea tur e equipo nan tur clase di Exito pa e proximo temporada 2018-2019.


text:
Servicio Interno di Gobierno (BID)
'Bureau Interne Diensten’ ta manera e nomber mes ta bisa, un departamento cu principalmente ta brinda servicio na e otro departamentonan di gobierno. E tarea primordial di ‘Bureau Interne Diensten’ ta percura pa registracion di corespondencia y maneho di archivo pa Gobierno. ‘Bureau Interne Diensten’ ta tambe e instancia oficial dentro di gobierno na unda mester dirigi tur corespondencia pa Ministronan pa registracion. BID ta percura tambe pa manda carta Decreto nacional, Decision di Ministro y contract.
E oficina a defini e siguiente metanan pa su mes:
- Profesionalisa e dunamento di servicio poniendo mas enfasis ariba e cliente;
- implementa y maneha funcionalmente e sistema automatisa pa maneho central di registracion di corespondecia pa gobierna, esta DECOS Document Web Editie;
- stipula e maneho di documento y archivo na tur otro departamento;
- optimalisa e trafico di corespondencia y dunamento di servicio entre e departamentonan y ‘Bureau Interne Diensten’ dor di uza e servicio central di bode y e oficina central di compra.


text:
No tin evidencia cientifico cu ta demostra cu sucu ta pone un tumor crece mas liher. Loke si t’e caso, ta cu ora nos consumi hopi sucu nos por subi di peso. Peso di mas por duna complicacion ora bo tin cancer. Peso di mas ta hisa e riesgo tambe di haya un otro tumor. Esakinan ta bon motibo pa baha man cu sucu.
Kico ta sucu?
Sucu ta forma parti di e grupo di carbohidrato (koolhydraat), manera zetmeel y fibra. Carbohidrato ta duna nos curpa energia.
Caña y remolacha di sucu ta contene sucu naturalmente. For di e productonan aki nos ta saca sucu di pochi (kristalsuiker).
Esaki ta wordo yama sucu rafina tambe. Lechi, productonan di lechi, fruta, juice di fruta y honing tambe ta contene sucu.
Sucu ta wordo uza den preparacion di hopi producto. No solamente den producto cu ta smaak zoet manera buscuchi dushi y mangel, pero tambe den producto inespera. Por ehempel sopi di paki of bleki, saus, mayonaise y ketchup. Riba e paki di e producto bo por lesa si tin sucu den dje.
Kico estudio scientifico ta mustra?
Tin poco estudio cientifico di bon calidad den cual a wordo investiga ki efecto sucu tin riba e crecemento di un tumor (cancer). Hopi estudio a wordo haci den reageerbuis (tubo di ensayo) of cu raton.
E resultadonan di e estudionan aki no ta aplicabel asina no mas pa hende. Nos curpa ta traha di manera mas complica. Loke nos ta mira den reageerbuis of cerca raton por ta diferente serca hende.
Tin algun estudio cu a wordo haci cerca hende. Esakinan ta mustra cu tin un relacion entre bebemento di bebida cu hopi sucu y un riesgo mas grandi di fayece dor di cancer of di bolbe haya cancer. Esaki a wordo observa cerca hendenan cu peso di mas. Dor di esaki e investigadonan no por a conclui si t’e sucu of e peso di mas of otro factor a hunga un rol.
Ta malo pa come sucu ora bo tin cancer?
Actualmente no tin motibo pa stop di consumi sucu si bo tin cancer.
Loke si ta consehabel ta pa baha man cu sucu y productonan cu hopi sucu. Comemento y bebemento di hopi sucu por pone nos subi di peso facilmente. Peso di mas por duna complicacion ora bo tin cancer. Peso di mas ta hisa e riesgo tambe di haya un otro tumor. Esakinan si ta bon motibo pa consumi menos sucu.
Bo por biba sin sucu?
Sucu di pochi y producto cu sucu añadi manera refresco, chuculati, mangel y bolo no ta esencial. E productonan aki no ta contene otro substancianan di nutricion necesario.
Otro sorto di sucu y carbohidrato si ta necesario. Cada cel di nos curpa mester di glucose pa por crece y funciona. Ora bo come insuficiente carbohidrato, bo curpa lo busca otro manera di haya suficiente glucose. Bo curpa lo uza proteina p’esaki. Esaki por ta proteina den nos cuminda, pero tambe proteina di nos mesun musculo. Di e manera aki e musculonan ta wordo kibra, lo cual ta malo pa bo condicion fisico.
Ademas, alimento cu carbohidrato manera fruta, pan, grano, boonchi, lechi y producto di lechi ta contene ademas di carbohidrato tambe vitamina, mineral y fibra.
Nos conseho
Consumi diariamente pan, batata, pasta of aros integral, berdura, fruta, lechi y productonan di lechi. Ora bo tin perdida di peso indeseabel of poco apetit dor di e malesa of tratamento, consumo di sucu por ta util pa yudabo mantene bo peso.
Pa mas informacion bishita nos FBpage Koningin Wilhelmina Fonds Aruba of yama nos Centro di Informacion na 582 0412. Tambe por bishita e website di Wereld Kanker Onderzoek Fonds www.wkof.nl p’e ultimo informacion encuanto investigacionnan cu ta wordo haci en conexion cu nos salud y cancer.
Fuente: Voedingenkankerinfo.nl, Wereld Kanker Onderzoek Fonds.


text: KRALENDIJK – “E tempu moderno ku nos ta biba aden i ku ta bou di menasa di Covid-19 ta mustra ku informashon i komunikashon a bira ménos importante. E preshon riba salubridat i ekonomia a kita e importansia di e parti sosial. Esaki suidadano Arthur Sealy ta trese dilanti den un komunikado e siman aki. Medidanan di protekshon manera; nister den kokoti, tene distansia i laba man ku habon no a duna e efekto nesesario i a bai den un otro aserkamentu ku ta, medida di urgensia. Sera aeropuerto, sera bar i restorant mas tempran, un sierto kantidat di persona den un espasio, no tin fiesta, no tin regata, no tin yegada di Sanikolas i pa otro aña no tin festival di tumba ni karnaval. Despues ku Bonaire a konosé kasonan di Covid-19 rueda di prensa di parti di gobièrnu a kuminsá tuma lugá ku regularidat i den tur establesimentu públiko a bini skrin. Ta argumentá ku e medidanan ta nesesario pa motibu ku komportashon di pueblo no ta yuda evitá ku e vírus ta plama. Ta poder a tuma mando i ta tuma medidanan mas severo ku ta mishi ku libertat di hende. E pregunta. Dikon no tin un eksperto pa konsehá gobièrnu kon ta e manera mas mihó pa komprondé komportashon di hende bou di sierto sirkunstansia i komuniká pa haña e resultado ku a pone komo meta. Hende ta ‘material’ bibu i ta aktua a base di loke su sintí a disidí pa e hasi. ”


text:
Oranjestad 27 di november 2020
Frontera cu latino America pronto lo habri, hopi famia aki na Aruba lo por ricibi bishita di algun familiar of amistadnan di exterior. Den hopi caso e bishita di exterior lo por bay hospeda na nan cas. Sinembargo Crisis Team di Covid -19 di Gobierno di Aruba, ta urgi e famianan aki pa tuma contacto cu nan familiar of amistadnan cu ta bay biaha di Latino America pa Aruba, pa corda nan pa haci e PCR test di Covid-19 72 ora promer cu nan vuelo y pa nan upload esaki na momento di yena nan ED card. Si e test sali negativo mes, ta urgi e famianan pa keda alerta pa cualkier sintoma cu e persona por haya durante e promer dianan.
Den caso cu desaroya sintoma, e persona mester bay di biaha den isolacion den un camber na e cas y yama dokter di e famia. Pa esnan cu tin idea di biaha pa Colombia, tin informacion importante cu nan mester ta na altura di dje; actualmente Colombia tambe ta exigi un test PCR negativo 72 ora prome cu biaha y despues di yegada mester bay 14 dia den cuarentena. Comision di Crisis di Covid-19 ta spera cu e informacion suministra por yuda den prevencion y plamento di e virus. Awendia hopi caso ta sosodiendo caminda personanan cu nan no sa cu nan tin e virus (asintomatico) ta pega otronan cu ne, pesey ta asina importante pa tuma tur medida necesario y pone e reglanan di higiena y distancia den practica cu hopi disciplina.


text:
Departamento di infrastructura y planificacion ta informa pa henter comunidad cu esaki ta e ultimo siman pa entrega e ‘zienswijzen’ pa e ley di ROPV. Tambe siman binidero lo cuminsa e di dos ronda di audiencia (‘hearing’).
Director di DIP (departamento di infrastructura y planificacion) ta informa henter comunidad riba e ultimo oportunidad pa entrega e zienswijzen pa e ley di ROPV. Te awo, a haya 5 for di comunidad y ta spera mas pa e siman aki.
Croes a duna di conoce cu dia 1 di december proximo, nan ta cera y ta cuminsa traha bek dia 3 di december, cu e di dos ronda di audiencia. E prome audiencia ta den sede di DIP di 4or pa 6or di atardi. Dia 5 y 6 di december lo ta 9or te cu 11or di mainta. Pa dialuna 9 di december ta bira di 4or te cu 6or di atardi.
Pa tur persona cu a haci entrega di nan modificacion, por bay na fecha menciona y ricibi cualkier informacion cu nan falta. Pa esunnan cu kier informacion individualmente lo mester haci afspraak y dos persona di DIP lo tuma 20 minuut pa duna informacion.
Croes a finalisa bisando cu ta spera pa hende por haci bon uzo di e proceso aki, pa despues analisa tur locual wordo papia y asina evalua cualkier cambio y locual mester añadi pa e ley. For di esaki lo bin e proceso di adaptacion.


text:
PROMÉ MINISTER GILMAR PISAS A BISHITÁ E ASEMBLEA GENERAL DI ENEX.
PROMÉ MINISTER GILMAR PISAS A BISHITÁ E
ASEMBLEA GENERAL DI ENEX.
Willemstad – Promé Minister Gilmar Pisas a bishitá e asamblea general di European News Exchange (ENEX) dia 8 di òktober 2021 na Curaçao Marriott Beach Resort.
Durante di e bishitá aki Promé Minister a hiba un diskurso den kual e la gradisí e organisashon di ENEX pa a skohe Kòrsou komo anfitrion pa e asamblea aki.
Den su diskurso Promé Minister a aksentuá tambe e importansia di notisia ku ta keda distribuí den un forma konfiabel, krítiko i ophetivo pa medio di kualkier medio di komunikashon.
E la enfatisá ku nos komunidat ta spera ku di parti Gobièrnu informashon ta keda distribuí rápido, kla i presiso pa medio di kualkier medio di komunikashon ku keda skohé.
Esaki ta enserá ku e relashon entre Gobièrnu i medionan di komunikashon mester ta unu kaminda Gobièrnu ta respetá e parti di independensia di e medionan di komunikshon i di e otro banda Gobièrnu ta spera ku di parti di e medionan di komunikashon por transmití e menshanan ku Gobièrnu ke kompartí ku nos komunidat den un forma rápido, korekto i hustu.
Durante di e asamblea tabatin un momentu tambe pa su ekselensia Mohamed Jalal Al-rayssi, direktor general di “Emirates News Agency”, kombersá ku Promé Minister.
E enterkambio a bai riba aspektonan ku por kumbiní ambos pais.
Ambos, su ekselensia Mohammed Jalal Al-rayssi i Promé Minister Gilmar Pisas, a keda hopi kontentu ku e kombersashon ku nan por a hiba ku otro.


text:
IBiSA ta informa: Dia 14 di november ta “World Diabetes Day”
Rond Mundo ta conmemora e fecha di 14 di november como e “Dia di Diabetes”. Aki na Aruba
esaki no ta un excepcion y relaciona cu e fecha aki tin varios actividad programa. Tur ta
actividad di conscientisacion y di informacion pa comunidad di Aruba.
Durante e siman aki Bus di Salud ta staciona na diferente supermercado y ta combina esaki cu un
Supermarket Tour unda cu tin presencia di dietista/nutricionista pa duna guia y conseho.
Dia Supermarket Orario Bus Orario Tour
10 november Hopeful Supermarket San Nicolas 1:00-8:00p.m. 5:00-7:00p.m.
11 november S Chow Supermarket Savaneta 1:00-8:00p.m. 5:00-7:00p.m.
12 november Mundo Nobo Supermarket St.Cruz 11:00-6:00p.m. 2:00-4:00p.m.
13 november Ling & Sons Supermarket Eagle 11:00-6:00p.m. 10:00-12:00p.m y
14 november Superfood Supermarket Noord 1:00-8:00p.m. 10:00-2:00p.m. y
5:00-7:00p.m.
5:00-7:00p.m.
Pa participa na e supermarket tour, por yama na oficina di IBiSA, telefoon 582 4987 y duna bo
nomber, como tambe na cual supermarket bo ta participa.
Tur partner den e plataforma di diabetes ta activo durante e siman aki y ta participa na diferente
programa di radio y television.
Diaranson dia 12 di november nan ta presente den e programa di “Nos Mainta” na Tele Aruba,
cu ta wordo transmiti en bibo for di Superfood Supermarket for di 9’or pa 11’or di mainta.
Riba diabierna dia 14 di november cu ta e ‘World Diabetes Day’ nan ta presente “Cerca Dika”
cu ta wordo transmiti na Tele Aruba pa 1’or di merdia y ripiti pa 6’or di atardi.
Riba diabierna atardi tambe ta tuma lugar e caminata “Sweat for Blue”, cu ta sali 5:30p.m. Esaki
ta un caminata di 5 kilometer riba Linear Park, cu ta sali for di dilanti di Cuerpo di Bombero y ta
cana 2.5 kilometer bay abou riba Linear Park y bolbe. Participacion ta completamente gratis y tur
hende ta bonbini. E prome 150 hende ta haya un T-Shirt gratis.
Durante e siman aki tambe, miembronan di e plataforma di diabetes ta presente na ATV Canal
15 den e programa di Claret Lopez esta “Time Out”.
Informacion y consehonan valioso ta wordo comparti pa conscientisa henter comunidad di Aruba
riba e tema di diabetes. Pa cual ta invita un y tur pa sigui e respectivo programanan.


text:
Ceramento di SVb su Callcenter
Banco di Seguro Social Aruba SVb ta anuncia cu en conexion cu actividadnan interno, su callcenter pa notifica AO (527-2782) ta cera awe diasabra 25 oktober 2014.
Notificacion di AO (meld ziek) mediante 527-2782 riba e dia aki no ta posibel. Diadomingo 26 di oktober e Callcenter ta habri atrobe na e orario di weekend (7:30 am – 11:30 am), y tur notificacion di AO lo wordo tuma pa e dia anterior.
E sistema di Webportaal di SVb no lo ser afecta pa e ceramento di e callcenter.
Nos ta ofrece nos disculpa pa e inconveniencia aki.
ir. Edwin M. Jacobs
Director


text:
KRALENDIJK – Kasi tur alumno di grupo 8 di Kolegio Kristu Bon Wardador ta bias ku un tiki lèf ku nan sa den kua bebida tin alkohòl. Tambe nan sa ku nan ta bira fuma di alkohòl. Tòg un mucha di 11 aña ta bisa despues di un lès tokante uso di alkohòl, ku e no tabata sa ku tin asina tantu alkohòl den Smirnoff.
E muchanan aki i tambe muchanan den grupo 8 di otro skolnan básiko na Boneiru ta sigui lèsnan den kuadro di e programa yamá B-Smart di e fundashon kua Kuido di Adikshon i Sikiatria na Hulanda Karibense (SV&P CN). Nan ta siña tokante e konsekuenshanan di uso di alkohòl I kon fásil nan ta drent den kontakto ku alkohòl.
Mayor
Ronald Coffy di SV&P CN a kombersá ku e muchanan tokante ki tipo di alkohòl nan a yega di bebe i kon fásil nan ta yega na alkohòl. Por a komprondé for di e kombersashon ku e muchanan ku nan sa informashonnan básiko tokante alkohòl. Tambe a sali na kla ku diferente mucha ta haña alkohòl bebe di sea mayor òf otro famia yegá na nan.
Kultura
Coffy: “Hopi ta wak uso di alkohòl komo parti di nos kultura. Na fiestanan di mucha tin alkohòl i tambe tin alkohòl den bolo pretu i bolo di kashupete. Tambe muchanan sa haña Ponche Krema pa bebe di nan mayornan mes. Nos ta siña e muchanan pa bisa nò kontra alkohòl.”
SV&P CN ta trahando riba un programa speshal pa mayornan. No por ta asina ku nos ta duna lès tokante uso di alkohòl I n akas nan por hañ’é trankil, asina Coffy ta bisa. “Ta bon ku nos ta kuminsá for di tempran ku prenvenshon.”
Outor Belkis Osepa


text:
News
-
News
Nicole Hoevertsz despues di reunion serca Formador
Secretaria Genreal di COA, Sra. Nicole Hoevertsz despues di e reunion cu formador a duna su declaracion na prensa.Read More »
-
News
Allyson e ultimo atleta pa competi na Tokyo
Allyson Ponson e ultimo atleta di Aruba cu a competi den e Weganan Olimpico di Tokyo 2020 Diabierna mainta e…Read More »
-
News
Ally a hasi su ultimo training
Allyson Ponson a hasi su utlimo entrenamento. Awe den oranan di anochi aki na Tokyo, Allyson Ponson a hasi su…Read More »
-
News
Mikel a mira accion un biaha mas
Mikel Schreuders a mira accion un biaha mas na Weganan Olimpico Tokyo 2020 Awe trempan ora di Aruba, nos atleta…Read More »
-
News
Mikel a mira accion
Mikel Schreuders a mira accion awe mainta Despues cu diasabra madruga nos atleta di tiro Philip Elhage tabata e prome…Read More »
-
News
Philip a competi na Tokyo
Atleta di tiro, Philip Elhage a mira accion diasabra na Tokyo E prome atleta Arubano a mira accion na Tokyo.…Read More »
-
News
Ultimo training pa Philip
Philip Elhage a hasi su ultimo entrenamento awe na Tokyo, Japon Awe diabierna (Tokyo) a tuma lugar e ultimo entrenamento…Read More »
-
News
Weganan Olimpico cla pa start
Nos tres atleta nan lo mira accion den e prome siman di Weganan Olimpico Despues cu diabierna awor e weganan…Read More »
-
News
Roy a bishita delegacion na e Villa
Presidente di COA, sr. Roy Mezas a bishita e delegacion di Aruba na e Villa Olimpico. Na vispera di e…Read More »
-
News
Nicole Vice Presidente di Comite Olimpico Internacional, IOC
Nicole Hoevertsz di Aruba a bira Vice Presidente di Comite Olimpico Internacional, IOC Un momento sigur grandi y historico ora…Read More »


text:
WILLEMSTAD – Lloyd Narain di Amigu di Tera i Defensa Ambiental ta sorprendé pa e rapides kon gobièrnu ta desaroyando Wechi, sin ku a kontestá e pregunta ta abase di kiko ta kuminsá konstuí. Segun Narain, “si no tin un plan di parselashon no por konstruí nada riba Wechi.”
For di e kaminda prinsipal pa bai Bandabou por opservá kon varios ekipo pisá di e kontratista ‘Aliansa Civil & Roadworks’ ta trahando kaminda i roinan riba e tereno di Wechi. E trabounan di infrastruktura i preparashon di e 134 hèktar di tereno a kuminsá na desèmber último i lo terminá na mei próksimo.
Un reportahe di José Manuel Dias
Dia 20 di ougùstus 2014 a hasi ‘groundbreaking’ pero ketu bai Wechi ta sin pèrmit di konstrukshon. Konforme e plan maestro den e promé fase lo konstruí 762 kas. “Nos ta kla pa kuminsá konstruí pero e pèrmitnan no tei”, asina Arthur Con, direktor di Fundashon Kas Popular (FKP) a bisa.
Plan di parselashon
Minister di Planifikashon Urbano, Earl Balborda ,a reakshoná hopi iritá riba e preshon ku FKP ta poniendo, i a splika ku no ta sin mas ta otorgá permit. “Nos a siña for di erornan di pasado i ta atendiendo Wechi ku e koutela nesesario pa evitá kasonan den Korte. Domeinbeheer a kaba ku e plan di parselashon i awor esaki ta na Servisio pa Planifikashon Urbano.”
Otro destinashon
Dia 11 di sèptèmber 1999 Konseho Insular di Kòrsou a kambia e destinashon di Wechi di ‘open land’ pa ‘witte vlek’. Esaki ta nifiká ku 80 hèktar di Wechi no ta kai mas bou di e ‘Eilandelijk Ontwikkelingsplan’ (EOP) i ta bini na remarke pa konstrukshon di bibienda. E desishon aki a sòru pa hopi opheshon.
Dia 7 di sèptèmber 2001, Gobernadó di e tempu ei, Jaime Saleh, a disidí pa medio di un ‘landsbesluit’ ku Konseho Insular mester tuma un desishon di nobo basá riba kontenido di e opheshonnan. Na 2003 gobièrnu a introdusí e “Eilandsverordening Ruimtelijke Ontwikkelingplan Curacao’ (EROC) den kual tin stipulá e prosedura ku mester kana.
Opheshonnan
Riba enkargo di DROV a organisá dia 15 di mei 2006 un oudiensia públiko kaminda interesádonan por a formulá nan opheshonnan kontra e desaroyo di Wechi. Habitantenan lokal, Amigu di Tera i NAAM huntu a formulá 140 opheshon. Den liñanan grandi e opheshonan ta basá riba tres punto: no a pone sufisiente atenshon riba e konsekuensianan pa e situashon di tráfiko, no a pone atenshon riba e gastunan di infrastruktura i no a tene sufisientemente kuenta ku e balor di naturalesa. Tambe e konsekuensianan pa ku uso di awa i e serkania di ‘landfill’ tabatin e interesádonan preokupá.
Segun EROC promé ku duna Wechi kualke destinashon mester hasi estudio riba e impakto ku esaki lo tin riba naturalesa, desaroyo di poblashon i bibienda. Sinembargo na 2009 Konseho Insular di Kòrsou a disidí ku ta duna Wechi un destinashon promé i depues ta laga hasi e estudionan nesesario.
Korte ta disidí
Esaki a pone ku Amigu di Tera i Defensa Ambiental a entamá un kaso kontra gobièrnu i a gana esaki den Korte di Promé Instansia. Pero Korte di Apelashon den su veredikto fechá 28 di mei 2012 a duna gobièrnu rasón.
Korte a huzga ku e organisashonnan ambiental tabata muchu prematuro den nan petishon pa para e desaroyo na Wechi i a huzga ku gobièrnu mester haña espasio pa por kumpli ku e kriterianan.
Mester a wak si e protokòl di EROC por keda kumplí: mester a pasa di nobo den e proseduranan di opheshon i esei ta rekerí tempu. Abase di resultado di un estudio nobo lo por wak si e desaroyo di Wechi ta nesesario.
Minister Balborda ta trahando riba un fórmula nobo pa emití e promé pèrmitnan pa Wechi, pero e organisashonnan ambiental ta keda insistí ku no por konstruí nada riba Wechi tantén ku no kumpli ku e prosedura di EROC.
Outor José Manuel Dias


text:
KRALENDIJK – Gana sèn lihé, konkurensia inhustu; e bulevar turístiko ku hopi moveshon den kapital di Boneiru mas i mas ta kai den man di strañero ku sí tin e sèn pa lanta empresa. Ademas for di gobièrnu no tin maneho ainda pa protehá komèrsio lokal òf stimulá esaki.
Segun Karel Visser, doño di Karel’s Bar mayoria di doñonan bonerianu ta skohe mas tantu pa ‘sèn lihé’: Risibí hopi sèn den un tiru pa nan pida tereno. Karel mes si no ke esaki: “Mi ke pa yunan di mi yunan aworó gana nan pan aki.”
Empresario Ralph Noolen kende su famia tambe tin un pida tereno na bulevar, ta bisa ku esaki ta pa motibu di konkurensia inhustu. “E empresarionan internashonal tur ta bini Boneiru ku saku yen di plaka. Empresarionan lokal hopi bia no tin e bùdjètnan ei pa lanta un empresa.”
Awor ku turismo ta sigui oumentá, preisnan pa tereno na bulevar tambe ta subi. Pa mayoria di e habitantenan lokal ei a bira impagabel kaba. “Ta kumpra e hendenan lokal for di einan, i mas i mas nan ta bai biba pafó di siudat. Ta difísil pa bringa esaki”, Etienne van der Horst, direktor interino di direktiva espasio i desaroyo, ta konfirmá.
‘E empresarionan internashonal tur ta bini Boneiru ku saku yen di plaka’-empresario Ralph Noolen
Segun e ta un desaroyo mundial ku tin tur kos di hasi ku merkado. “Tin bia mi ta sorpresá di e kantidat di sèn ku ta paga pa pida tereno masha chikí na bulevar.
E ta bisa ku Kolegio Ehekutivo ya kaba a stipulá un maneho di tereno nobo pero ku Konseho Insular mester aprobá esaki ainda. “Ku maneho di tereno efektivo por frena e desaroyo aki. Pero henter e proseso aki ta masha nobo ainda,” Mester di atrakshon di ekspertisa, desaroyo di un vishon di término largu pa e área ku e prioridatnan i mantenshon di esakinan, Van de Horst ta splika.
No tin distinshon entre empresario lokal òf strañero
Riba e pregunta si Boneiru a establesé e relashon entre empresario lokal i di afó den e plan di desaroyo espasial, diputado Elvis Tjin Asjoe ta kontestá ku esaki no ta e kaso. “Ekonomia di Boneiru ta habrí pa tur empresario ku tin un bon plan, ku ta den lain ku e vishon ekonómiko duradero di Boneiru. Den esaki nos no ta distinguí entre empresario lokal i internashonal.”
Tjin Asjoe ta komprondé ku tin hende ku por mira esaki komo konkurensia inhustu. “Tin un plan pa krea un incentive pa kompania ku ya kaba ya establesé na Boneiru. Esaki ta enserá ku bo ta haña bentaha èkstra den forma di por ehèmpel un supsidio.”
Segun Tjin Asjoe aktualmente esaki ta un intenshon ainda ku huntu nan mester desaroyá den e sektor privá. “Di e manera aki nos ke aserká empresa lokal, sostené nan èkstra i stimulá nan pa sigui krese.”


text:
WILLEMSTAD – Èks Promé Minister Ivar Asjes tambe a tuma nota di e diskushon enkuanto e rapòrt di Kontrolaria General den kuadro di e kompra i benta di edifisionan di Kas di Kòrsou na Hulanda.
Na promé lugá, mester ta bon kla ku dia a tuma e desishon final pa bende e edifisionan di Kas di Kòrsou, Ivar Asjes no tabata Promé Minister.
Durante e periodo di 7 di yüni 2013 te 31 di ougùstùs 2015 ku Asjes a fungi komo Promé Minister di Kòrsou, Konseho di Minister a tuma e siguiente desishonnan relashoná ku e tema aki.
Dia 15 di òktober 2014 Konseho di Minister a aprobá pa pidi sosten di e ekspertonan Hulandes ‘Nadorp Bedrijfsmakelaars’ manera a keda proponé pa e Ministerio di Asuntunan Interno i di Reino.
E ekspertonan aki a keda kontratá pa asesorá e Minister Plenipotensiario di Kòrsou di e tempu ei den e trayekto pa kumpra edifisio na un sitio mas sentral komo ofisina nobo di Kas di Kòrsou.
Tambe e ekspertonan Hulandes a keda enkargá pa asesorá ku benta di e edifisionan eksistente di Kas di Kòrsou.
Ta bon pa remarká ku Konseho di Minister a tuma e desishon aki despues di a pidi i risibí konseho di tantu e Ministerio di Asuntunan General komo esun di Finansa.
Dia 20 di mei 2015 Konseho di Minister a bai di akuerdo ku e proposishon di Minister Plenipotensiario pa kumpra dos edifisio monumental situá na Prinsegracht 63-65 komo ofisina nobo pa Kas di Kòrsou na Den Haag.
Na mes momento, Konseho di Minister a aprobá e proposishon di Ministerio di Finansa pa hasi un adaptashon den presupuesto p’asina Kas di Kòrsou por disponé di e fondonan nesesario pa kumpra e edifisionan aki.
Segun Asjes, finalmente Gobièrnu a kumpra e edifisionan na Prinsegracht 63-65 pa un montante di kasi 700.000 Euro òf 1.6 mion florin ménos ku e preis original.
Un desishon ku segun rapòrt di Kontrolaria General atrobe a keda ratifiká, dia 28 di desèmber 2016 ora Parlamento a aprobá e di dos kambio di presupuesto 2015, inkluyendo un montante di 4 mion florin pa finansiá kompra di e edifisionan situá na Prinsegracht 63-65.
Asjes a indiká ku e eskoho pa yega na un ofisina nobo pa Kas di Kòrsou, situá mas den sentro di Den Haag, tabata un nesesidat urgente pa por logra un servisio muchu mas aksesibel pa e komunidat Kurasoleño na Hulanda.
Alabes por a ubiká e ofisinanan di finansiamentu di estudio ‘SSC’ i turismo ‘CTB’ na Hulanda den mesun edifisionan aki pa asina huntu logra un servisio mas efisiente.
Esaki sin duda lo a aliviá nos presupuesto i skapa komunidat di Kòrsou tambe basta gastu na entre otro hür ku ta paga p’e edifisionan ku SSC i CTB ta okupá na Hulanda.
Asjes ta lamentá ku te ainda no a logra realisá e paso lógiko pa ubiká SSC i CTB huntu ku Kas di Kòrsou den edifisionan na Prinsegracht 63-65.
For di desèmber 2015 dos eksperto i èks diplomátiko Hulandes, esta mr. Eric Niehe i drs. Pieter Marres, a konfirmá ku atkisishon di e edifisionan na Prinsegracht 63-65 a resultá un adelanto grandi i ku tin sufisiente espasio pa fasilitá e ofisinanan di SSC i CTB.
Hasta nan a indiká ku CTB por a haña su propio entrada p’asina establesé su propio presensia i duna e atenshon spesífiko ku su partnernan ta rekerí.
Pa Ivar Asjes ta un honor ku e por a fungi komo Promé Minister di Kòrsou pa mas ku dos aña.
“Mi a hasi mi trabou di forma honesto, konforme mi konsenshi i semper mi a trata na liderá nos país di un forma konstruktivo”.
Segun Asjes, su Gabinete a duna un kontribushon signifikante pa Kòrsou porfin logra pone òrdu den finansa públiko.
Ta p’esei datonan di Estadistika di aña 2015 ta komprobá ku e trabounan ku Gabinete Asjes a realisá te 31 di ougùstùs 2015 a kontribuí na e oumento di empleo, kresementu ekonómiko leve i un posishon di likides fuerte ku Kòrsou a logra realisá, Asjes a indiká finalmente.


text:
Diahuebs ultimo Premier Evelyn Wever-Croes a organisa un cumbre virtual cu hobennan profesional, relaciona cu e negosacionnan cu Hulanda. E interes pa e cumbre aki tabata hopi grandi y e participantenan a haya hopi informacion. E cumbre a wordo televisa y a wordo sigui pa miles di persona.
A describi e problemanan financiero cu Covid a causa pa Aruba. Pa prome biaha den historia Gobierno a mira su entradanan baha cu 80% y mes momento a haya ta cubri hopi mas gasto pa yuda sector priva. Hopi ta e companianan cu tabata core e riesgo di kibra y p’esey mesora Gobierno a prepara tres proyecto pa yuda nos comerciantenan pa evita consecuencianan mas serio pa tur. E ayudo di Gobierno tabata e subsidio di salario di 60% na tur doño di trabou cu wordo afecta pa e crisis, pa asina nan por paga salario di trahadonan, e asistencia financiero FASE na esnan cu perde nan trabou y e ayudo financiero di Afl. 4.000 na empresanan chikito y mediano.
Director di Finansas sr. Derrick Werleman a indica cu e problemanan financiero debi na Covid lo no ta e aña aki so, sino otro aña tambe.
E aña aki nos lo mester a marca un surplus di 40 miyon florin, pero awor debi na Covid nos ta premira un deficit 1.100 miyon florin debi cu entradanan a cay afo. Gobierno a dicidi di no solamente yuda comerciantenan di sector priva, manera menciona ariba, pero ademas di carga e deficit di AZV y SVB. Tur esaki ta montantenan hopi grandi, y p’esey ta causa e deficit asina grandi.
E deficit aki mester wordo cubri door di busca fiansa. Gobierno a cuminsa busca e fiansa riba mercado internacional pero e mercado a cuminsa cera mesora cu Covid a bira un pandemia local. Asina mes Gobierno di Aruba a logra presta un parti di mercado internacional y mercado local y tambe un parti di Hulanda.
Awor falta 682,4 miyon florin ainda y pa esaki mester acudi un biaha mas na Hulanda.
Pa otro aña, 2021, ta premira cu mester di 579 miyon florin pa financia.
E fiansa aki por wordo haci normalmente na diferente forma. Aruba por purba busca financiamento na mercado internacional. Esaki no ta solamente hopi dificil, casi imposibel, pero tambe lo ta contra un interes hopi mas halto. Hulanda ta ofrece e fiansa aki na 0%.
Si Gobierno di Aruba haya un banco cu kier financia mes, mester pidi aprobacion na RijksMinisterraad segun Statuut y no ta sigur cu Hulanda lo duna e aprobacion aki.
Tin hende a sugeri pa Aruba presta placa na IMF of Worldbank, pero esaki no ta posibel pasobra IMF ni Worldbank ta presta Aruba placa door cu nos ta parti di Reino Hulandes.
Premier a segura e participantenan cu Gobierno ta sigui den negosacion pa asina yega na un formula cu Hulanda cu ta den beneficio di tur ciudadano di nos pais. E hobennan a keda sumamente agradecido cu nan a wordo envolvi y por a participa y duna nan opinion. Ta obvio cu nos hobennan ta hopi interesa den e topico aki y ta consciente di e problemanan serio cu nos pais ta pasando aden.
“Hunto nos lo enfrenta e retonan y nos lo surpasa nan”, Premier Evelyn Wever-Croes a duna di conoce.


text:
WILLEMSTAD – “Mi ta meimei di laman aki, no tin motor pa pusha e barku, anto mi mester huza e remanan ku tin. Anto ta esei mi ta hasiendo aworaki”. Asina Donny Moron ta deskribí e situashon aktual di Fundashon Orkesta Sinfónika Hubenil Kòrsou, despues di a bolbe tuma mando di e skol di músika klásiko.
Un reportahe di José Manuel Dias
Apesar di e difikultatnan finansiero ku e skol ta pasando aden, Moron ta hopi positivo ku sèn lo drenta for di algun skina pa asina e por sigui siña e muchanan músika klásiko. “Despues ku e direktiva anterior no kier a sigui mas ku e skol di músika, mi mester a kuminsá práktikamente di nobo. E skol yama awor: Spiccato, School of Music and Arts”. E lèsnan ta wòrdu duná despues di ora di skol kaminda antes tabata Barika Hel Kleuterschool na Mundo Nobo.
Donny Moron ta spera di por tin mas mucha interesá den siña toka instrumentonan klásiko. Esaki no solamente ta yuda desaroyá nan talento musikal pero tambe ta yuda kita e muchanan for di riba kaya. Banda di siña toka instrumento ta e intenshon pa den futuro serkano introdusi lèsnan di kanto i tambe lèsnan di pintamentu.
Outor José Manuel Dias


text:
KRALENDIJK – Despues di kasi 3 luna, departamentu di komunikashon di RCN ta pasa e responsabilidat di komunikashon tokante COVID-19 bèk pa servisio di komunikashon di Entidat Públiko Boneiru.
Lucia Beck, hefe di e departamentu di komunikashon di RCN: “Ku honor ami i mi tim a hasi nos máksimo esfuerso pa informá komunidat di Boneiru riba e desaroyonan di e pandemia durante di e temporada tras di lomba.”
Konsiderando ku nos ta den un fase nobo i e malchi pa informá komunidat den e krísis aki ya ta kreá, a yega e momentu pa traspasá bèk e responsabilidat di informá komunidat.
Esaki tin komo konsekuensia ku entrante 1 di yüni e website www.rijksdienstcn.com i e paginá di facebook di RCN lo no ta forma parti mas di e medionan di informashon ofisial pa loke ta trata Covid-19.
Nos ta supliká prensa pa dirigí tur pregunta i petishon ku tin di aber ku “coronavírus” na e servisio di komunikashon di OLB. Nos kier a gradisí prensa pa e koperashon ku nos a risibí durante e periodo difísil tras di lomba. Sin boso nos tarea tabata imposibel.
Mi ke a hasi uso di e oportunidat pa gradisí mi tim, ku di forma inkansabel a traha dia den dia afó pa tene prensa i komunidat informá den e temporada pisá tras di lomba. Tambe mi ke gradisí gezaghèber Edison Rijna pa e konfiansa ku e la pone den nos pa forma parti di su tim den e temporada di krísis.
Manera semper nos tei pa sirbi prensa i komunidat di Hulanda Karibense pa duna informashon tokante e departamentu i organisashonnan di gobièrnu di Reino Hulandes, tabata loke hefe di komunikashon di RCN, Lucia Beck a informá.


text:
Kiwanis Club of San Nicolas: Fundraising tabata exitoso!
San Nicolas, 8 augustus 2020: Riba diasabra ultimo, Kiwanis Club of San Nicolas a colabora cu restaurant O’niel Caribbean Kitchen pa un fundraising exitoso. E recaudacion di fondo a bay den un forma di un food sale prepara pa Chef O’neil Williams y su team dinamico. Tur e placa cu a recauda ta destina pa proyectonan positivo pa e muchanan y hoben nan di Aruba. E team di Kiwanis Club of San Nicolas kier a manda un palabra di danki na tur e colaboradornan cu a haci e tremendo actividad aki posibel: O’niel Caribbean Kitchen, Kiwanis Club of Aruba, Kiwanis Club of Palm Beach, Kiwanis Young Professional & Johnson’s Enterprises. Tambe kier a extende un danki na tur esnan cu a cumpra cuminda y di e forma aki a haci nan donacion pa un bon causa. Tambe na compania nan cu a sostene nos den e fundraising aki: Johnson’s Enterprises, Luxcel VBA, Deloitte Dutch Caribbean, Johnson Notary Services, High Performance, Party Express Aruba, Clickprint, Serlimar & Aledda N.V. Kiwanis Club of San Nicolas ta e service club mas nobo den e famia di Kiwanis International na Aruba y tin como meta pa empodera e muchanan y hobennan di San Nicolas y vecindario den un forma positivo por medio di entre otro ‘mentorship’ y desaroyo di liderazgo.


text:
PHILIPSBURG – Gobièrnu a publiká e komentario hopi sperá riba e rapòrt di integridat di komishon Wit. For di esaki a bin sali ku e gobièrnu aktual lo tuma kasi tur rekomendashon. Algun asuntu a bin resultá den e tareanan di parlamento.
Gobièrnu no ke publiká kua edifisio el a kumpra den sektor privá òf ku e ta hür ni tampoko kuantu ta paga, pa miedu di un espasio mas limitá pa negosha i un posishon di konkurensha mas suak.
Gobièrnu lo adaptá e proseso di screening di minister, basá riba e modelo di Kòrsou. Aktualmente ministernan den trinta dia despues di nan nombramentu mester entregá un deklarashon tokante e posishon di nan kapital. Den futuro esaki mester sosodé delantá.
Posishon di kapital
Instalashon di un registro públiko pa aktividatnan sekundario pagá i no pagá ta un asuntu di parlamento, gobièrnu ta haña. Un desishon tokante determinashon di e posishon di kapital di parlamentario djis despues ku nan kuminsá komo parlamentario tambe ta na parlamento mes pa hasi.
Debate parlamentario tokante rapòrt i kuenta anual di kolegionan haltu di estado tambe ta un asuntu di parlamento. Gabinete ta sostené e rekomendashon pa remplasá e Corporate Governance Council pa un Kámara di Integridat.
Direktornan
Gobièrnu ta positivo tambe tokante e rekomendashon ku direktornan di kompania di gobièrnu mester retirá asina nan bira tópiko di un investigashon hudisial, pero promé gobièrnu ke buska konseho hurídiko si tokante e manera ku por inkorporá esaki den statütnan i kòntraktnan.
Pa hasi pèrmitnan públiko ta aseptá koutelosamente. Gobièrnu ta bisa ku nan ke tene kuenta ku privasia di siudadano.
Outor Hilbert Haar


text:
ORANJESTAD – “Adaptá sívikamente na Aruba ta basta apsurdo. Bo mester kumpli ku regla ku no ta “djaki mes, sino di Hulanda. I si bo ta papia di kultura arubano; ku Pasku tradishonalmente nan ta kome ayaka. E plato ei ta bini di Venezuela.”
Tekst gaat verder onder de video
Reportahe di Sharina Henriquez
Nelson González ta un artista, nasé na Venezuela i entretantu e tin 17 aña ta biba na Aruba. E ta kasá ku un arubano i e tin kuater yu. “Su famia tabata masha kontentu ku mi a bini djafó. Pasobra na e isla kasi tur hende ta famia di otro.”
Ku e abraso di su famia arubano i na mes momento su eksperensianan (frekuentemente negativo) komo venesolano na e isla relatá na e situashon na su pais natal, González a pensa u método di arte nobo: afaptashon síviko komo arte i arte komo adaptashon síviko.
Ku éksito, pasobra despues di kansa su kurpa pa haña fondo na e isla pa su trabou, el a haña esaki di Hulanda sí. Asina el a ekshibí obra na entre otro Cuba, Santo Domingo i asta Sur Korea. “Pues mi ta representá Aruba den eksterior, pero sin nan kontribushon pasobra esei mi ta haña for di Hulanda. Pero pa e kolabirado di imigrashon arubano poko da ei mi tabata un venesolano atrobe.
Oumento di diskriminashon
E artista ta referí na su eksperensia mas resien ku loke atrobe e ta mira komo oumento na e isla di diskriminashon kontra venesolano. “Lo mi a biaha pa Miami pa negoshi. Merka ta atmití mi pasobra mi tin un visa di negoshi. Ademas Merka meskos ku mas ku 60 pais na mundu tin un palabrashon ku venesolano por drenta ku pasaporte kaduká tambe.”
Pasobra Venezuela tin dos gobièrnu i pa venesolano den eksterior pa motibu di e situashon ta masha difísil pa prolongá nan pasaporte. González: “Na aeropuerto mi a pasa imigrashon merikano kaba (Aruba tin un sistema di preclearance pa Merka), i mi tabatin un stèmpel den mi pasaporte di imigrashon arubano. Pero e ora ei e kolaboradó di imigrashon arubano aun a ninga di laga mi sali.”
‘Venesolano ta e nivel di mas abou di komunidat arubano’
E tin simannan largu kaba ta buska aklarashon serka gobièrnu arubano. Minister di Hustisia Andin Bikker ta laga sa ku si venesolano tin un pèrmit di estadia bálido, si nan identidat ta konosí, i si nan pais di destinashon laga nan drenta, ta laga nan drenta Aruba bèk tambe si nan regresá ku un pasaporte ku a kaduká. Pero si esaki a bai malu den kaso di González, hustisia ta duna solamente kontestá vago.
“Aktualmente venesolano ta e nivel di mas abou di komunidat arubano. Nos ta sirbi pa sèks, trabou barata ku niun hende no ke hasi, trabou ku despues ta keda sin paga. Mi no ta bisa esaki komo xenófobo; mi yunan ta mitar arubano i ku ayudo di mi famia arubano mi por a sigui desaroyá mi mes komo artista. Pero ta lástima ku e balor di venesolano komo hende i individuo ta determiná pa e situashon polítiko i ekonómiko.”


text:
E ‘Derbi di Aruba’ entre Dakota vs RCA tabatin hopi implicacion riba e tabla di clasificacion final di e campeonato di Division Honor e anja aki. Dakota cu un victoria lo gana e campeonato regular di Division . Honor, RCA cu un victoria lo a keda cu un chens pa bay Play-Off como e di cuarto ekipo, si Britannia lo a perde cu Bubali, simpel, victoria so tabata e tema principal den e wega aki. E contraste di e dos ekiponan aki no por ta mas duidelijk; Dakota, un ekipo hoben, cu un velocidad impactante, cu ta usa e velocidad ey pa fomenta nan ofensiva potente. RCA ta un ekipo experimenta, di forsa fisico y defensa solido cu mester controla medio-campo pa lansa nan ofensiva. E wega di Dakota ta pa “blitz” cu pressing halto tin biaha, RCA ta depende di kibra wega di e rival, den un ‘build-up’ gradual cu pasenshi.
E wega den e prome 10 minuutnan tabata un di calma pero semper cu un tension grandi, unda e ekiponan tabata mas bien studiando otro pa wak ki movimiento hasi promer, un wega di postura y tactica. Poco poco por wak con Dakota ta hasi nan prome ‘move’, lansando atake di velocidad riba e dos halanan, evitando e wega for di medio campo unda RCA tin mas chens di controla e wega tras di e forsa di nan experiencia, e volantenan Jean Luc Bergen y Jeamir Howell-Brokken y compania. Dakota su strategia tabata semper pa usa nan atakantenan di velocidad mane Ricky Hodge, Sherman Monticeuex y compania sin mester di bataya pa e middenveld ey. Dakota tabata dispuesto pa no bay den un toma y dame fisico cu RCA, pa controla e wega di posesion, cu ta exactamente loke e ekipo di Solito lo tabata kier. RCA tambe lo tabata kier a test e disiplina di Dakota, sacando nan for di nan plan y ritmo di wega, un area unda Dakota sa ta vulnerabel, e wega mental ey. Despues di e promer 10 minuutnan unda e wega a cuminsa haya forma, RCA tambe ta lansa atakenan, hopi biaha den estilo di contra-golpi ora cu Dakota bay all out den nan atake y perde e bala cu e defensa solido di RCA unda e bala ta bay di biaha pa nan medio campistanan pa disitribucion. Apesar di algun yegada y iniciativa tempran di e kipo di Solito, toch por a sinti cu e wega di RCA no tabata ‘click’ ainda, kizas cu presion pa sali bay busca gol di biaha pa e victoria tan necesario den un wega pa nan bida, tabatin un ‘ansia’ y net nan cu mester di pasenshi pa hunga nan wega. Dakota tambe cu nan velocidad y toke tabata tene e bala for di RCA, factor determinante tambe. Prome cu e punto di mei ora di wega, na minuut 25 RCA tabatin chens grandi pa anota pero a bay perdi despues di un “double save” di defensa y portero Dakotero Lionel Kaarsbaan, esey a sinti tambe mane cu RCA a perde nan gran chens di e wega, ta manera nan a perde nan aire eynan, que tal si nan a score? Dakota cu ya tabata hayando mas resultado cu nan “high-pressing”, cu bastante bon yegadanan, a sigui ta consistente, e trabou calcula ey a resulta den e gol di Dakota, pa medio di Sherman Monticeuex na minuut 26 den un atake relampago despues cu RCA a perde e bala den un pressing halto di e delanteronan Dakotero, Dakota ariba 1-0, RCA awo tabata sinti mane ta un montanja tin pa subi apesar cu ta un diferencia minimo so. RCA tabatin mas chens despues pero no di calidad, y esey ta ora nan haya e bala, cu tabata menos cada biaha. Despues di mei ora e tono di e wega tabata faborece Dakota, RCA tabata frustrando poco poco, crucial ta cu ainda nan no por a hunga nan wega realmente, Howell-Brokken no tabata haya bala pa intercepta den medio campo, Bergen no tabata haya suficiente bala pa crea atake pa Santos, Gomez y otronan. Den e minuutnan prome cu halftime RCA tabata purba “slow down”e wega, hayando e bala y hasi toke, wantando e bala un poco, scondiendo e bala for di e velocistanan di Dakota, cu un bon efecto por bisa, pero tempo no ta warda pa RCA y halftime a yega, Dakota cu bentaha di 1-0.
Den segundo tempo, RCA a sali pa busca pa empata e wega, apesar cu un empate no lo ta suficiente pa nan, pa hasi esey nan mester sali ataka y rapido, ta net loke RCA no por hasi, nan no por cu tira bala dilanti y core cu e hungadonan di Dakota, ta con anto awo tambe sin Jean Luc Bergen den volante? cu pa un rason a wordo remplasa na halftime. Dakota cu mas chens den e prome parti di segundo tempo por a amplia e anotacion si nan tabata mas skerpi dilanti, pa minuut 50 por bisa cu ainda RCA no a haya nan wega. Dakota ta tira mas hende den atake mirando cu RCA ta hayando dificultad pa arma wega, RCA mester a defende sin por respira, pero asina mes debi nan nan experiencia y puro voluntad y berguensa deportivo ta purba tira dilanti tambe, drentando awo den un wega di banda pa banda cu Dakota, un wega cu ta rekeri hopi stamina. Den un di e momentonan ey, ta husto Dakota na minuut 62 den un contra-atake ta haya un penalty, tiro cobra pa Ezra Bosnie pa hasi e wega 2-0 pa e ‘geel cu pretonan’, pa RCA un banjo di awa frieuw. Awo RCA mester di tres gol pa gana e wega pa tin un chens pa bay Play-Off, pero, tempo ta cabando, frustracion ta drentando, carchinan ta cuminsa cay pa e tricolornan, e ekipo experimenta ta perdiendo nan frieldad di custumber. Toch despues un chens grandi mas pa anota y corta bentaha, ken sa, milager ta existi, pero Digion Ras no ta logra, esey tambe tabata e ‘comienso di e fin’ pa RCA. Erick Santos ta baha for di tereno despues di e chens di gol di Ras, e ta parce un poco lesiona, golpi nan di bataya, cabes ta abou. E perdida di Santos ta sigui cu un carchi cora pa Howell-Brokken. RCA awo si ta capitulando y sin Bergen, Santos y Howell-Brokken, ta kiko awo? Por wel di cuminsa tira e hoben nan inexperiencia awo riba tereno pa gana un poco experiencia, no pa e anja aki mas si no pa futuro, den un wega di frustracion pa e multiple campeon di Aruba. RCA ta sigui bringa te final toch pero sin resultado, e ultimo dies minuutnan ta mas un despedida cruel for di e campeonato aki unda nan a resurgi den e di dos mita di e campanja, pero un poco laat, nan chens a caba. Dakota en cambio cu un talentoso ekipo hoben a sabi di hunga nan wega, nan a mantene nan disciplina, esey tabata mas importante pa nan, ora cu nan ta concentra y hunga nan wega sin cai den e wega mental y fisico negativo na ‘por’ ta inbatibel. Dakota asina a resulta di ta e campeon di e campeonato regular cu 41 punto, y awo hunto cu Estrella, Nacional y Britannia lo bay hunga Play-Off, eynan ta bay determina e campeon di Aruba mes. Nos ‘Man Of the Match’ ta Sherman Monticeuex, incansabel delantero di Dakota, anotador di e prome gol, e imagen di e ekipo veloz y potente. Pabien na Dakota cu e logro aki, y pabien tambe na Estrella, Nacional y Britannia pa nan clasificacion pa Play-Off.


text:
Proceso pa incorpora tecnologia den scol
E proyecto “Ipad op School” ta un curiculo cu ta encera un variedad di programa selecta y implementa cu Ipad. “Digitale Schrift Good Note” a wordo crea specialmente pa Colegio Frere Bonifacius y adapta na nan peticionnan. E compania Mac4U a haci un investigacion y asina awe 31 alumno ta feliz cu nan sistema di siña. Segun Minister Michelle Hooyboer-Winklaar lo continua cu proceso pa incorpora tecnologia den scolnan y ta planeando pa expansion pa mas klas y scol.
Un comienso nobo pa Enseñansa Secundario Special na Aruba
E Scol Practico pa Ofishi (SPO) a keda oficialisa door di Gobernador di Aruba y Minister di Enseñansa pa medio di un landsbesluit. Asina e unico school secundario special di Aruba ta keda oficialmente funda y independisa di Stichting Educacion Profesional Basico (SEPB). Esaki ta significa un comienso nobo pa Enseñansa Secundario Special na Aruba.Scroll To Top


text:
LOKE NOS TA BAI LOGRA
KAMBIO DI KOMPORTASHON
Di e kampaña konosí di Bob kontra di kore i stür te na e kampaña di MONO kontra di yama i stür, gobièrnu hulandes ta lansa hopi kampaña pa kambia komportashon. Alrededor di añanan nos tabatin e plaser pa ehekutá desenas di proyekto pa varios gemeente i organisashon públiko, di gemeente Amsterdam te Ministerio di Ekonomia na Kòrsou i di Nederlandse Spoorwegen te Rijksdienst Caribisch Nederland.
Kiko nos a siña di e proyektonan aki? Kampañan riba ret sosial tin efektonan ku bo por midi i por resultá den kambio den komportashon. Tur loke ku nos hasi ta mará na un strategia fuerte kaminda kreatividat i konosementu tékniko ta bini huntu den kampaña i servisionan online ku berdaderamente por influensiá hende. Nos ta pone tur nos konosementu i añanan di eksperiensia na disposishon di bo marka i/òf organisashon.
Visibilidat
Resaltá den e multitut
Mek dirigí - targeting
Alkansá gruponan di interes spesífiko
Konta e kuenta di bo marka
Dun’é un toke personal
Basá riba resultado
Logra bo ophetivonan
Di kon kampaña pa kambia komportashon?
Facebook i Instagram huntu tin 10 mion usuario na Hulanda so kaba (Skirbi di Korsou tambe). Esei ta nifiká ku bo tambe por alkansá un gran parti di hende ku ta kai den bo grupo di interes mayor í di forma mashá dirigí. Pa medio di ret sosial nos por hala atenshon di hende, informá nan i influensiá nan pa logra sierto kambio den nan komportashon manera indiká aki riba den e parti di e trèktu di benta. Dor di presentá bo mensahe na diferente manera i sòru pa ripitishon, bo ta maksimalisá e chèns pa berdaderamente influensiá komportashon.
Danki na nos eksperiensia di hopi aña den e sektornan di mas diverso, nos ta disponé di hopi konosementu i kasonan relevante.
Bo ke sa kiko nos por nifiká pa bo? Tuma kontakto ku nos libremente sin obligashon.
Kampañan di social media pa gobièrnunan
Kampañan di gobièrnu hopi biaha tin komo meta pa informá públiko dentro di un pais, siudat òf munisipio di sierto kambionan.
Den e último añanan, SocialMediaBros a ehekutá kampañanan pa varios gobièrnu i otro instansianan di gobièrnu. E konosementu ku nos a atkerí atrabes di e kampañanan akí nos ke uza pa logra bo ophetivonan.
LES #1 HOPI TEKSTO NÒ, PASOBRA
Bo ta konta
kuenta visual
Kontenido visual ta hot. Hende no tin tempu mas pa lesa lapi largu di teksto, pero ke mira mesora di kiko ta trata i ki ganashi nan tin. Imágennan ku ta kaptura atenshon i video di bon kalidat ta hunga un papel importante den esaki.
Kon nos ta bai hasi’é?
Bo kampaña live den 4 stap
Nada no ta mas importante ku un strategia di kampaña fuerte. Atrabes di un kombersashon di intake nos ta saka afó kiko bo ke logra ku social media, krea un plan na midí i drenta den akshon mesora pa bo.
Kiko ábo ke logra ku
social media? Atrabes di un kombersashon di intake òf yenando e formulario online, nos ta haña sa na unda den e proseso bo ta aworaki i kiko bo ambishonnan ta ku
social media.
Stap 1
Intake
Stap 2
Fiha
strategia
Nos ta desaroyá un strategia, basá riba e último trend-nan i ku ta aliñá perfektamente ku bo marka òf organisashon.
Stap 3
Kreashon
di kontenido
Un millennial ta konsumí mas o menos 200 imágen pa dia. P’esei ta importante pa nos resaltá den e multitut. Nos ta editá imágennan eksistente, duna konseho, òf tuma e parti di kreashon kompletu pa nos kuenta.
Ku konosementu di mas ku 10 online marketeer, nos ta krea i optimalisá kampañanan di social media diariamente, ku ta pas presis serka bo marka òf organisashon.
Stap 4
Live!
LES #2 LUBIDÁ DESKTOP, PASOBRA


text:
ARUBA TOURISM AUTHORITY TA FELICITA: PABIEN CU 10 AÑA DI“ARUBA CERTIFICATION PROGRAM”
Oficina di Turismo di Aruba ta informa cu diabierna mainta a tene un encuentro cu prensa y cu
invitadonan special pa asina recorda e di 10 aniversario di e programa di certificacion. Entre invitadonan tawatin
companianan cu ta completamente certifica. Durante e mainta aki tambe a lansa e asina yama ACP ‘on demand’.
Desde su inicio na 2011 ATA a sostene e programa di certificacion esta “mi compromiso”, na unda cu diferente
miembronan di ekipo di ATA tawata instrumental den e desaroyo di dicho programa. E enfoke di e programa ta pa
stimula un nivel di servicio di balor halto y ta brinda e consumidor e dicho “balor pa nan placa” na locual nan ta
paga pa vacacion na Aruba. Ta asina cu na aña 2011, alrededor di 214 persona a certifica nan mes y aña pasa e
cantidad di 1414 persona a wordo certifica, cual tawata e aña record desde e inicio di e programa aki.
Na 2018 ATA a establece e fundacion independiente pa carga e Aruba Certification Program, esta Aruba
Excellence Foundation (AEF), kende a bin ta haci un tremendo trabou. ATA ta felicita e ekipo di AEF y su directora
Esther Broeksema como tambe e hunta di maneho, cu ta consisti di ATA, AHATA, Gobierno di Aruba y
Universidad di Aruba. ATA ta para tambe tras di e evolucion di e entrenamento durante añanan unda a introduci
diferente programanan pa mucha, ACP online, curso pa managers, workshops y mas.
ACP ‘on demand’ ta nifica cu e programa di ACP ta accesibel na cualkier persona y na cualkier momento dentro di
un periodo stipula via su plataforma digital y e ta completamente gratis. E meta cu Aruba Excellence conhuntament
cu ATA pa e aña aki ta pa certifica entre 1500 y 1700 persona, cual nos ta sigur cu e ACP ‘on demand’ lo por
contribui
pa hasi esaki bira un realidad. Tambe tin como meta pa haci e ACP un aspecto obligatorio pa entre otro esnan cu
mester renoba permiso, of habri un negoshi nobo. Pa esaki dialogo cu Gobierno mester continua.
ATA lo sigui sostene Aruba Excellence Foundation y ta gradici tur esnan cu a certifica nan mes te cu awor y mas cu
claro tur e negoshinan cu a deposita nan confiansa den e programa di ACP. Por ultimo, ATA kier duna un danki y
un pabien special na tur e companianan cu tawata presente na e lansamento oficial di ACP ‘on demand’ kende nan
empleadonan ta 100% certifica.


text:
ORANJESTAD, Aruba: Den cuadro di nan programa educativo y progresivo, YMCA Aruba ta ofrece diferente curso di cushinamento pa adulto desde e siman di 2 di October 2017.
YMCA hunto cu instructor Glenn Ridderstap ta ofrece un curso ‘Specialidades di Pasco’ y un curso ‘cuminda crioyo y snacks’. E cursonan aki ta pa un duracion di 5 siman y e lesnan lo tuma luga un biaha pa siman di 6:30pm pa 9:00pm na YMCA Dakota. Lo ofrece e curso di Specialidades di Pasco riba tur dialuna, mientras lo ofrece curso pa cushina cuminda crioyo y snacks tur diaranson.
Inscripcion ta costa solamente Afl. 150,=. For di experiencia por bisa cu e cuponan ta yena lihe y pa e motibo aki YMCA Aruba ta haci un apelacion na cada cursista pa inscribi mas pronto posibel. Na final tur cursista lo ricibi un certificado.
YMCA Aruba ta invita e pueblo di Aruba pa pasa inscribi na YMCA Dakota, situa na Calabasstraat 1, of pa yama libremente na 5823072 pa mas informacion.
Young Men’s Christian Association (YMCA) ta funda dia 6 di Juni 1844 door di George Williams na London, Inglatera. Su oficina principal ta na Geneve, na Suisa. Mas di 57 miyon hende ta beneficia di e asociacion estableci den 125 pais rond mundo. E lema principal di e organisacion internacional ta empodera hendenan hoben.
Bob Steele a funda YMCA Aruba 61 aña pasa door di e necesidad pa bin cu un luga pa hobennan pa evita cu nan lo ta riba caya. YMCA tin como meta pa crea personanan util y habil den nos comunidad pa medio di brinda guia y motivacion, pa asina nan ta un influencia positivo ariba nan contemporaneonan.
YMCA ta ofrece diferente actividadnan manera campamento pa mucha, campamento pa hoben, recreacion deportivo manera p.e. volleyball y basketball y otro deporte, como tambe eventonan social. YMCA a cuminsa cu e prome “Tra’i merdia”, yama Y’s Care (YMCA Care) cu a cuminsa na Aruba 27 aña pasa cu un programa di asistencia cu huiswerk y recreo.